Декабр бошида Қозонда ўзбекистонлик 6 ёшли тиланчи қизалоқ машина тагида ҳалок бўлди.\nҚозон ҳокимияти 2013 йилда бўлиб ўтадиган Бутунжаҳон Ёзги Универсиада олдидан шаҳарни тиланчи лўлилардан “тозалаш” ишларини бошлагани айтилмоқда.\nТатаристон пойтахти кўчаларидан гадойларни йўқотишда Қозон шаҳар ҳокими Илсур Метшиннинг шахсан ўзи қатнашмоқда.\n“Марказий-осиёлик тиланчилар Қозонни айланиб ўтсинлар!”, деган талабни қўйди Қозон мэри шаҳарнинг ҳуқуқ-тартибот ва миграция идоралари раҳбарлари билан бўлиб ўтган учрашув чоғида.\n- Биз меҳмондўст шаҳармиз, лекин тиланчилар бизнесига на метрода ва на кўчаларда йўл қўйилиши керак. Мен буни сизлардан илтимос қилаётганим йўқ – талаб қиляпман. Уларни йиғинг, ким ишлашни хоҳласа – имкон беринг, йўқ деганларни биздан иқлими юмшоқроқ жойларга жўнатиб юборинг. Бу ишни Универсиада бошланишини кутмасдан бугун бошлашингизни талаб қиламан, деди Қозон шаҳар ҳокими Илсур Метшин.\nҚозон Ички ишлар бошқармаси раҳбари Рустем Қодиров шаҳар мэрининг талаби бажариш учун Қозонда фаол иш олиб борилаётгани ва аллақачон кўпчилигини ўзбекистонлик лўлилар ташкил этган бир гуруҳ тиланчилар ҳибсга олинганини маълум қилди.\n- Биз бу йўналишда ишимизни жадаллаштирдик: масалан, охирги 4 кун ичида 36 фуқаро ҳибсга олинди, улардан 32 таси вояга етмаган шахс эканлиги аниқланди. Содда қилиб айтсам, болалар тиланчилик қилишга кўчага чиқариляпти. Ҳозирда бу болалар Вақтинчалик сақлаш марказига жойлаштириляпти. Тиланчиликка қарши курашни авж олдирамиз, дея ҳисобот берди Қозон полицияси раҳбари Рустем Қодиров.\nҚодиров шунингдек, сўнгги бир неча ой давомида Қозон шаҳрида гадойлик ва лўлиларнинг фуқароларга тегажоғлик қилиши билан боғлиқ қонунбузарликлар қайд этилганини ҳам қўшимча қилди.\nҚозонни тиланчи лўлилардан ҳалос қилиш амалиёти, айниқса, 5 декабр куни Левобулачний кўчасида машина босиб кетган 6 яшар лўли қизчанинг ўлимидан кейин кучайтирилди. Қозон ИИБси бошлиғи Рустем Қодиров ўзбекистонлик бу қизчанинг онасига нисбатан жиноий иш очилганини маълум қилди.\nРоссия қонунчилигига кўра, “вояга етмаган шахсни тарбиялаш билан боғлиқ мажбуриятларни бажармаганлик”да айбланаётган бу лўли-аёл 3 йилгача қамоқ жазосига тортилиши мумкин. Бироқ шаҳар полициясидан олинган маълумотларга кўра, уни Россиядан депортация қилиш учун ҳужжатлар тайёрланмоқда.\nШаҳарнинг ахлоқий ва маданий кўринишига салбий таъсир этаётгани айтилаётган лўлилар жамоалари билан боғлиқ ишларга Татаристон Ўзбеклар миллий-маданий ташкилоти ҳам жалб қилинди.\nТатаристондаги Ўзбеклар жамияти раиси асли анжидонлик Абдуманноб Абдусатторов марказий-осиёлик гадой ва тиламчиларга қарши рейдлар айниқса октябр-ноябр ойларида кучайтирилди, дейди.\n- Мен бунда ўзим ҳам иштирок этдим. Мен бу ерда 12 йилдан бери маданий марказ бошлиғиман. Лўлилар кўпайиб кетганида рейд қила бошладик. Миграция хизмати билан бирга 20-30 тадан болаларини қўйиб юборган лўлиларни тўплаб, мажлис ўтказдик. “Илтимос, ўзларинг чиқсаларинг чиқ, болалар чиқмасин. Болаларни эксплуатация қилманглар, акс ҳолда шаҳардан, республикадан чиқариб юборишимизга тўғри келади”, дедик. Яшаётган баракларига бориб гаплашдик. Улар аварийний уйларда тўп-тўп бўлиб ноқонуний жойлашиб олган-да. Жами 150 тача оила бор лўлиларнинг бу ерда. Ҳар бир оилада иккитадан боласи бўлса ҳисоблаб олаверинг, дейди Абдуманноб Абдусатторов.\nҚозон ўзбеклари жамияти раҳбари лўлилар билан олиб борилган тушунтириш ишлари натижа бермади, дейди. Абдусаттор ака 5 декабр куни 6 ёшли лўли қизчани машина босиб кетганидан кейин, шаҳар идораларининг ҳам тоқати тоғ бўлди, дея давом этади.\n- Бу қизча Ўзбекистоннинг Сурхондарё вилояти, Денов туманидан. У светофорда турган. Тўплаган тангаси тўкилиб кетган ерга. Пробкада машиналар турган бўлган. Шу тангани оламан деб жип машинасини олдига ўтган. Шофёр умуман кўрмаган ва қизча танга тераётганда секин юрворган ва босиб кетган. Бу ерда шов-шув бўлиб кетди! Кейин қабул қилиндики, янги йилгача улардан шаҳарни тозалаш. Ўзлари чиқиб кетса – кетди, бўлмаса депортация қилинади, дейди Абдуманноб Абдусатторов.\nБу амалиётлар давомида ҳибсга олинганлар фақат суд қарори билан депортация қилиниши, вақтинчалик сақлаш марказига жойлаштирилган болалар эса бевосита аэропортда мамлакатдан депортация қлинаётган ота-оналарга топширилишини ҳам қўшимча қилди Абдусатторов.\nТатаристон Ўзбеклар миллий-маданий мухторияти ташкилоти раисининг Озодликка билдиришича, бугунги кунда Қозонда нафақат тиланчи лўлилар, балки оддий меҳнат муҳожирлари сони ҳам кўпайиб бормоқда. У Татаристон мигрантларининг 41 фоизидан кўпроғини ўзбекистонликлар ташкил этишини айтиб, 2011 йилнинг ўзида республикага 39 мингдан зиёд ўзбекистонликлар расман кириб келганини маълум қилди.\n“Бу борларидан ташқари. Ноқонуний юрганлар билан ўзбеклар жами 100 мингтага бориб қолади”, дея қўшимча қилди ўзбеклар жамияти фаоли.


«Биргаликда ҳимояланайлик: вакциналар самаралидир»\nЖамият 20:07 / 23.04.2019 2629\nЭмлаш ҳар йили 3 миллион одамнинг ҳаётини хавфли хасталиклар натижасидаги ўлимдан сақлаб қолади. Шунга қарамай, вакцинани ҳаёт учун хавфли деб ҳисоблайдиган, фарзандини ўз вақтида эмлатмайдиганлар ҳам бор. Бу ҳақда Ўзбекистонда иммунизация масалаларининг ёритилишига бағишланган давра суҳбатида сўз борди.\nБирлашган Миллатлар Ташкилотининг болалар жамғармаси (UNICEF), Жаҳон соғлиқни сақлаш ташкилоти ҳамда Ўзбекистон соғлиқни сақлаш вазирлиги ҳамкорлигида эмлашнинг аҳамияти, уни тарғибот қилишнинг самарали усуллари бўйича оммавий ахборот воситалари вакиллари иштирокида давра суҳбати бўлиб ўтди. Мазкур тадбир ҳар йили апрель ойининг сўнгги ҳафтасида ўтказиладиган жаҳон иммунизация ҳафталиги доирасида ўтказилди. Ҳафталикнинг бу йилги шиори – «Биргаликда ҳимояланайлик: вакциналар самаралидир» .\nЮНИСЕФнинг Ўзбекистондаги ваколатхонаси раҳбари Саша Грауманн вакциналарни болалар касалликларининг олдини олиш ва камайтириш бўйича асосий куч деб ҳисоблайди.\n«Жаҳон соғлиқни сақлаш ташкилотининг 2019 йилги ҳисоботига кўра, эмлашдан воз кечиш жамият саломатлиги учун энг катта хавфлар ўнталигидан жой олган. Вакциналар олиш учун барча имконият бор пайтда антивакцинал фикрларга чек қўйиш керак» , дейди у.\n«Вакцина кампаниясининг оммалашишига ҳисса қўшадиган инсонлар «эмлаш қаҳрамонлари» дир. Уларнинг хизматларига алоҳида эътибор қаратиш керак. Вакциналар бўйича янгиликлар қиладиган тадқиқотчилар, эмлаш тақвимини бойитиш, маблағ ажратиш масаласида бош қотирадиган сиёсатчилар, жараённи бевосита амалга оширадиган шифокорлар, фарзандининг соғлигига бефарқ бўлмаган ота-оналар, эмлашнинг аҳоли саломатлигини сақлашдаги аҳамиятини тарғиб қиладиган медиа вакиллари – барчасини мен «эмлаш қаҳрамонлари» деб атаган бўлардим» , дейди Жаҳон соғлиқни сақлаш ташкилотининг Ўзбекистондаги ваколатхонаси раҳбари Лиан Куппенс.\nЖаҳон соғлиқни сақлаш ташкилоти маълумотларига кўра, ҳар бешта боладан биттаси тирик қолиш ва соғлом бўлиш учун зарур бўлган асосий вакциналарни олмайди. Агар глобал иммунизация қамрови яхшиланса, 1,5 миллион одамнинг ҳаётини сақлаб қолиш мумкин бўлади.\nДавра суҳбатида эмлашнинг нафақат алоҳида шахслар, балки бутун жамият саломатлиги муҳофазаси учун муҳим эканлиги, вакциналарни ўз вақтида эмлаш тақвимига мувофиқ қабул қилиш аҳамияти хусусида сўз борди.


МАСЪУЛИЯТНИ БИРИНЧИ НАВБАТДА ҲЗИМИЗДАН ТАЛАБ ЭТАЙЛИК - Ўзбекистон овози газетаси\nМАСЪУЛИЯТНИ БИРИНЧИ НАВБАТДА ҲЗИМИЗДАН ТАЛАБ ЭТАЙЛИК\nшунда ишимизнинг аниқ натижаси бўлади\nЎзХДП Сурхондарё вилоят кенгашининг ХI пленумида партия фаоллари шундай масалани ўртага қўйишди. Ҳақиқатан ҳам электорат манфаати учун курашаётган партия ташкилотлари етакчилари, депутатлар электорат олдидаги масъулиятни, аввало, ўзлари чуқур ҳис этиб, ишни шу асосда ташкил этса, одамларнинг партияга ишончи ортиб бораверади.\nПленумда партия ташкилотлари ва маҳаллий вакиллик ҳокимиятидаги гуруҳларининг дастурий мақсад ва вазифаларни бажаришдаги фаоллигини ошириш, электорат манфаатларини ҳимоя қилишга қаратилган амалий ишларни янада такомиллаштириш масаласи кун тартибидан ўрин олди. Сўзга чиққанлар асосий эътиборни шунчаки ҳисобот беришга эмас, жойлардаги муаммолар, уларнинг ечимида депутатлар иштироки қандай бўлиши кераклиги ҳақидаги таклифларга қаратишди.\nПартиямиз дастурий мақсадларидан келиб чиқиб, алоҳида қўллаб-қувватлаш ва ёрдамга муҳтож кишилар манфаатларини ҳимоя қилиш, пенсия ва ижтимоий нафақаларнинг тўғри тақсимланиши устидан депутатлик ва жамоатчилик назоратини кучайтириш, аҳоли бандлигини таъминлаш, коммунал хизмат соҳасидаги муаммоларни ечиш каби вазифалар ижросига алоҳида эътибор бериш кераклиги таъкидланди.\nПленумда партия кенгашларининг қўшимча иш ўринлари ташкил этиш борасидаги ташаббусларини янада кучайтириш, айниқса, касб-ҳунар коллежлари битирувчиларини мутахассисликлари бўйича ишга жойлаштириш муҳим вазифа экани хусусида фикр-мулоҳазалар билдирилди.\n— Касб-ҳунар коллежлари битирувчиларини иш билан таъминлаш биз учун муҳим ижтимоий-сиёсий аҳамиятга эга масаладир, — дейди ЎзХДП Жарқўрғон туман кенгаши раиси Алишер Маматмуродов. — Ўтган йили вилоят ва туман партия кенгашлари томонидан ўтказилган ўрганишлар натижасида касб-ҳунар коллежларида ўқувчиларни таълимга жалб қилиш борасидаги камчиликлар аниқланган эди. Жорий йилнинг ўтган даврида эса ЎзХДП Жарқўрғон туман кенгаши томонидан 8 та касб-ҳунар коллежида мониторинг олиб борилди. Тўғри, ижобий натижаларга эришилган. Аммо ечимини кутаётган муаммолар борлигидан кўз юммаслик керак. Айрим таълим муассасаларида ўқувчиларнинг 50-60 фоизигина машғулотларда қатнашмоқда. Биз, аввало, шу муаммони ҳал этишга эришмасак, битирувчиларни тўлиқ иш билан таъминлаш масаласи қийин бўлиб қолаверади.\nШунингдек, пленумда айрим партия ташкилотлари ва депутатлар фаолияти қаттиқ танқид остига олинди. Алоҳида қайд этилдики, партия дастурий мақсадларини тарғиб қилиш, оммавий-сиёсий тадбирларни янада жонлантириш, электоратнинг сиёсий билим ва ҳуқуқий саводхонлигини ошириш борасида камчиликлар оз эмас. Айрим бошланғич партия ташкилотларида ўқувлар ташкил қилишга туман партия кенгашлари масъулият билан ёндашмаяпти. Ўтказилаётган ижтимоий-сиёсий тадбирлар даражасини, савиясини кўтариш, партия дастурий ғоялари асосида тадбирлар мазмунини бойитиш устувор вазифа бўлиши кераклиги уқтирилди.\n— Маълумки, давлатимиз раҳбари Конституциямиз қабул қилинганлигининг 21 йиллигига бағишланган тантанали маросимдаги маърузасида сиёсий партиялар фаолиятини кучайтириш бўйича долзарб масалаларни ўртага қўйди, — деди пленумда сўзга чиққан ЎзХДП Марказий Кенгаши раиси ўринбосари Шарбат Абдуллаева. — Шуни чуқур тушуниб олишимиз керакки, давр ўзи олдимизга қўяётган талаб кундан-кунга ортиб боряпти. Шунинг учун ҳар бир партия ташкилоти, халқ депутатлари маҳаллий Кенгашларидаги партиямиз гуруҳлари ўз фаолиятини танқидий таҳлил қилиши ҳамда жорий йилда амалий натижаларга эришиш имкониятларидан самарали фойдаланиши лозим. Бу борада аҳоли фаровонлигини, унинг реал даромадларини ошириш, бандлик масаласини ечиш, давлат томонидан бериладиган аниқ манзилли ижтимоий ёрдам тизимини такомиллаштириш каби вазифалар эътиборимиз марказида бўлиши керак. Партиямиз дастурий мақсадларидан келиб чиқиб хулоса қиладиган бўлсак, биз бу ишлардан жуда манфаатдормиз.\n— Бошланғич ташкилотлар партиянинг асосий таянчи ва суянчидир, — деди Олий Мажлис Қонунчилик палатасидаги ЎзХДП фракцияси аъзоси Шуҳрат Турсунбоев. — Шундай экан, аввало, қуйи бўғинни мустаҳкамлаш, фаоллигини ошириш чора-тадбирларини кўриш кундалик фаолиятимизнинг устувор йўналишларидан бирига айланиши керак. Бу масалага лоқайд бўлсак, юксак натижаларга эриша олмаймиз. Чунки бошланғич ташкилотлар кучли бўлса, партия ҳам, шубҳасиз, кучли бўлади. Демак, бор куч ва имкониятни сарфлаб, БПТни турли ижтимоий масалаларни чуқур ўрганиб, туман, шаҳар партия кенгашлари, депутатлик корпуси олдига вазифалар қўя оладиган даражага олиб чиқсак, партиямиз дастурий мақсадлари амалга ошишининг механизми янада такомиллашган бўлади.\nШунингдек, пленумда Олий Мажлис Қонунчилик палатасидаги ЎзХДП фракцияси аъзоси Саидвали Аҳмедов ва бошқалар сўзга чиқиб, бугунги устувор вазифалар ҳақида мулоҳаза юритишди. Очиқ, ошкора ва танқидий руҳда ўтган пленумда барча масалалар атрофлича муҳокама этилди. Муаммоларни бартараф этиш, электорат манфаатларини ҳимоя қилишни такомиллаштириш масалаларига қаратилган қарорлар қабул қилинди.


Renmin университетида ўқиш 18.03.2019\nPhD.30.08.2018.B.02.08 Рақамли илмий кенгашнинг навбатдаги йиғилиши 13.03.2019\nДиссертация муҳокамаси 09.03.2019\n“Эл-юрт умиди” жамғармаси стипендияларига танлов давом этмоқда 06.03.2019\nҲамкорлик алоқалари кенгаймоқда 26.02.2019\n«Марказий Осиё тарихи ва археологияси муаммолари» мавзусида конференция\n2018 йил 28 март куни СамДУ тарих факультетида Ўзбекистон республикасида 2018 йилда республика миқёсида ўтказиладиган илмий ва илмий техникавий анжуманлар режасига асосланган ҳолда «Марказий Осиё тарихи ва археологияси муаммолари» мавзусида Республика илмий конференция бўлиб ўтади.\nКонференциянинг мақсади: Марказий Осиё ҳудудида илк давлатчилик тарихи ва унинг босқичлари, ўрта асрлар, мустамлака ва мустабид тузум даврлари, мустақиллик йилларида Ўзбекистонда ижтимоий-сиёсий, иқтисодий ва маданий ҳаёт, ҳамда археология, умуман тарих фани соҳасида олиб борилаётган илмий-тадқиқот ишлари кенг муҳокама қилинади. Шунингдек, тарих ва археология фанлари соҳасида эришилган ютуқларни кенг жамоатчиликка етказиш ҳамда илмий-тадқиқотлар натижаларини амалиётга тадбиқ этиш назарда тутилади.\nКонференция расмий тиллари – ўзбек ва рус тиллари.\nМаърузаларга қўйиладиган талаблар\nМаъруза матнлари таҳрир қилинган ҳолда ўзбек ва рус тилларида А4 катталикдаги қоғозга, қаторлари ораси 1 интервал ҳолда, юқоридан ва пастдан 2,5 см, чапдан 3см, ўнгдан 1,5 см жой қолдирилган ҳолда қабул қилинади. Бундан ташқари, маърузаларнинг электрон нусхаси кўрсатилган манзилга жўнатилиши талаб этилади. Файл номи лотин ҳарфларида муаллиф фамилияси билан ёзилиши керак, масалан: Yuldasheva D.B.dоc.\nМаърузанинг номи бош ҳарфлар билан ёзилади ва битта бўш қатор қолдирилиб, навбатдаги қатордан муаллифнинг исми-шарифи, доимий иш жойи ёзилади. Матннинг охирида муаллиф билан боғланиш учун зарур бўлган маълумотлар келтирилади. Матн Wоrd (2003) муҳарририда Тimes New Roman шрифтида 14 ўлчамда ва 3-4 бет бўлиши талаб этилади.\nКонференция мавзусига тўғри келмайдиган ва нашр этиш талабларига жавоб бермайдиган маърузалар дастурга киритилмайди ва муаллифга қайтарилмайди.\nМаъруза матнида келтирилган маълумотларнинг ҳаққонийлигига муаллифлар жавобгардир.\nКонференцияга маърузалар тақдим этиш муддати 2018 йил 10 мартгача. Кўрсатилган муддатдан кечикиб тақдим этилган маърузалар кўриб чиқилмайди.\nТашкилий қумита билан боғланиш:\nТелефонлар: (99866) 239-12-29, (+99897) 921-85-79,(99866) 239-18-26\nЭлектрон манзил: akbar.nazarov89@mail.ru\nМанзил: 140104, Самарканд, Университет ҳиёбони 15, Самарқанд давлат университети Тарих факультети.\nМасъул: Ғойибов Б.С. (866-239-18-26)


Абдураҳим Пўлат: Ҳақиқий хабар - “Ҳаракат”да ўқилар, ёки “Юзга юз минг!” кампаниясига қўшилишга яна бир чақириқ - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n”Юзга юз минг” кампанияси - 12 February 2010\n06:01 - Абдураҳим Пўлат: Ҳақиқий хабар - “Ҳаракат”да ўқилар, ёки “Юзга юз минг!” кампаниясига қўшилишга яна бир чақириқ\nАл-Хоразмий, Ал-Бухорий, Амир Темир, Мирзо Улуғбек каби улуғларнинг авлоди эканимиз билан фахрланамиз ва тўғри қиламиз. Аммо, улар кўтарган байроқни ундан ҳам баландга кўтармоқдамизми? Йўқ, минг афсуски, байроқ ерга тушиш арафасида. Ўзбекистон ҳатто Марказий Осиёда биринчиликни Қозоғистонга бериб бўлди. Ўзбеклар мардикорлик ролига кўникиб бормоқдалар.\nАҳолни тузатиш керак, буни фақат ва фақат ўзимиз қилишимиз мумкин. Ҳар қандай мураккаб жараёнларнинг, ижтимоий-сиёсий жараёнлар ҳам шулар жумласидан, шундай нуқталари борки, ўша нуқталарга уриб, жараёнларни ўта тезлаштириш, уларни керакли йўналишга солиб юбориш мумкин. Шундай нуқталарни, ўша нуқталарга таъсир қилиш механизмларини топиш, уларни бир ғоя атрофида бирлаштириш муҳимдир.\nТабиий бойликлари етарсиз, аҳолиси тез ўсиб бораётган Ўзбекистонни Япония каби давлатга “айлантириш” ғояси кўпларнинг ҳаёлида бор. Аммо, бугунги шартлар остида бу утопиядир. Чунки, бугун бундай “айлантириш” учун Ўзбекистонда, бошқа факторларни қўйиб туринг, ижтимоий-сиёсий муҳит йўқ. Демак, биринчи вазифамиз шундай муҳит яратиш бўлиши керак.\nБиз бошлаган “Юзга юз минг!” кампаниясининг глобал мақсади - шундай муҳит яратиш ва кейинги ҳамлалар билан Ўзбекистоннинг Марказий Осиёдаги мавқеини тиклаш, мамлакатимизни Турк дунёси ва қолаверса дунёда ўзига лойиқ мавқега эриштириш.\n“Юзга юз минг!” кампаниясининг биринчи мақсади – бутун дунё учун оддий нарсага айланган, аммо ўзбекларда ҳали бўлмаган, замонавий оммавий ахборот воситаси яратиш, тўғрироғи, “Ҳаракат”ни шундай воситага, агентликка айлантириш ва халқнинг молиявий ёрдами, демак, назорати остида фаолият олиб борадиган кўп партиялик тузум асосларини яратиш.\nБундай тузум МДҲ давлатларининг биронтасида йўқ. Россия, Қозоғистон ва Гуржистондаги нисбатан демократик режимлар Владимир Путин, Нурсултон Назарбой ва Михаил Саакашвиларнинг кучли шахсияти асосига қурилган. Улар 21 аср учун кечаги кундир. Бу давлатларнинг ҳеч бирида, миллатнинг ҳомийлиги асосига қурилган ҳақиқий кўппартиялик йўқ. У режимлар биринчи сиёсий зилзиладаёқ йиқиладилар.\nБизнинг мақсадимиз, асрлар бўлмаса ҳам, ўн йилликларни ошиб, Ғарб типидаги кўппартиялик сиёсий тузум яратиш. Шундай сиёсий тузумгина Япония каби давлатга айланишимиз йўлидаги ҳамлалар учун пойдевор бўлолади.\nБизни яхши тушунмаганларни ҳам бизни қўллаб-қувватлашга чақираман. Аввал Европа Иттифоқи, энди АҚШ ҳам ташқи сиёсатида биз биринчи бўлиб гапирган рецептлар, яъни, нодемократик режимларга қарши санкциялар киритиш ва уларни дунёдан изоляция қилиш ўрнига, уларни мулоқотга тортиш самаралироқ эканлиги хусусидаги таклифларимиз асосида ишлашаётганини кўриб турибсизку. Биз тўғримизда бундан ортиқ қандай тавсиянома, рекомендация бўлиши керак?\n“Юзга юз минг!” кампанияси яхшими-ёмонми олға кетмоқда. Менга қолса, секин кетмоқда, лекин кетмоқда. Биз ўзбек тилидаги биринчи замонавий хабарчилик ташкилотининг асосларини яратдик. Уни жаҳон агентликлари савиясига олиб чиқиш учун ёрдамга эҳтиёжимиз бор. Вақти келиб, “Ҳаракат”ни бутунлай реклама ҳисобига яшайдиган ташкилотга айлантирамиз. Аммо, ҳозирги босқичда ёрдамни ўз ўқувчиларимздан кутамиз. Бу йўналишда ҳам яхши хабарлар бор. Масалан, шу йилнинг январь ойида бизга ҳомийлик қилиш ниятидагилардан 550 долларлик ёрдам олдик. АҚШлик уч ўзбекдан 500 доллар ва Канададаги бир юртдошимиздан 50 доллар. Уларга чуқур миннатдорчилик билдираман.\nАйни пайтда, биринчи навбатда, чет элларда яшаётган ўзбекистонликларга, миллат тақдирини ўз тақдири, ўз оиласининг тақдири каби ўзлигининг бир парчаси деб ҳисоблайдиган зиёлиларга мурожаат қиламан. Тарихимизда бўлмаган, аммо келажагимизни ўзгартирадиган ишларга бел боғладик. Мамлакатнинг, миллатнинг келажаги учун қилаётган ишимизни миллатнинг ёрдамисиз қилиш қийин, балки, мумкин эмас.\nШунинг учун яна қайтараман - “Юзга юз минг!” кампаниясига қўшилинг, миллатнинг келажагини белгилаш мақсадида бошланган ишларда иштирок этинг.\n“Ҳаракат” таҳриятидан: Бу чақириққа жавобан, бизга ёрдам беришни истаганлар учун қуйидаги маълумотларни эслатамиз.\n1. АҚШ, Канада ва Осиё мамлакатларида яшаётганлар ўз ёрдамларини «Uzbekistan Associates – Harakat» номига ёзилган чек ёки «Money order» воситасида ташкилотнинг қуйидаги адресига юборишлари мумкин:\n2. Европада яшаётганлар ўз ёрдамларини Швециянинг Swedbank банкида «Association Central Asia» ташкилоти номига очилган қуйидаги ҳисоб рақамига ўтказишлари мақсадга мувофиқдир:\nIBAN = SE18 8000 0821 4999 4259 1562


Аҳоли муаммо ўрнига ўз...\nАвтор: Сабрижамил Октябрь 15, 2021\nМУРОЖААТЛАРНИ ТИНГЛАШ УЧУН БОРГАН ТУМАН ҲОКИМИГА\nПрезидентимизнинг «Халқ биздан рози бўлса, Яратган ҳам биздан рози бўлади», дея айтган сўзлари бугунги кунда ҳар биримизнинг қалбимиздан чуқур жой олиб, айниқса раҳбарлар учун ҳаёт қоидасига айланди.\nХусусан, Ҳазорасп тумани ҳокими Ўктам Машарипов томонидан ўтказиб келинаётган сайёр қабуллар, фуқаролар қабуллари, маҳаллаларда бўлиб, хонадонма-хонадон юриб, аҳоли мурожаатларини тинглаш билан бирга муаммоларнинг ечим топаётгани натижасида фуқаролар ҳаётдан рози бўлиб яшамоқдалар.\nХусусан, бугунги ўтказилган сайёр қабулда бу яққол акс этди. Чунки, мурожаатларни тинглаш учун борган туман ҳокимига фуқаролар ўз миннатдорчиликларини билдирдилар.\n-Менда муаммо йўқ. Чунки олдинги учрашувларда қилган мурожаатим ижобий ҳал бўлди. Бунинг учун аввало Президентимизга ўз миннатдорчилигимни билдираман. Чунки, ҳозирда тадбиркорга айландим. Ҳеч қандай муаммоларсиз кредит олиб, пишириқчилик фаолиятини бошладим. Уч нафар аёллар бандлигини таъминладим. Бунинг учун туман ҳокимига раҳмат айтаман,-дейди Фарида Атабаева.\n-Маҳалламизда электр энергияси, ичимлик суви ва боғча бўйича муаммолар кўп эди. Туман ҳокимига қилган мурожаатимиздан сўнг ижобий ҳал бўлди. Бунинг учун маҳалламиз номидан катта раҳмат,-дейди Ботир Қурбанов.\nДарҳақиқат, бугун барчамизнинг асосий вазифамиз халққа хизмат қилиб, уларни рози қилишдир.


Ҳазили ҳам бор | TURONZAMIN-Jahongir Muhammadning nashri\nАмерикаликларнинг ташвишини биз ўзбеклар учун тассавур қилиб, тушуниш жуда осон. Айтайлик, сизнинг оилангиз аъзолари саккиз кишидан иборат. Оила бошлиғи сифатида сиз ана шу саккизтани боқиш, кийинтириш ва беэҳтиёж ўсишини таъминлашингиз шарт.\nЭнди шу саккизтани ғамида юрган бир пайтингизда уйингизга яна ўшанча ейман-ичаман деган кириб келса довдираб қоласизда, тўғрими? Хуллас, консул жанобларининг мушохадаси ана шу кўринишда. Ўзбекларнинг АҚШга қатновчи миллатлар орасида атиги учинчи ўринни эгаллаши сабаби ана шунда.\nЭнг қизиғи, ўша бораётганларнинг анчаси ҳўв катталарга қарашли. Зеро, консул жаноблари америкача табассум билан визани шартта қўйиб юбораётган баъзи ўзбекларнинг оилавий шароити ҳатто америкача оғизни очиб қўювчи, даромади просто ақлбовар қилмас даражадалиги, чўнтак ҳаражатлари эса консул жанобларини-да довдиратиб қўювчи даражадалиги ҳақидаги аниқ далил исботларни келтира оладиган инсонлардир.\nМасалан, мен билан сиз бундай ҳужжатни тақдим этишимиз учун албатта, бироз фирибга қўл уришимиз керак. Қолаверса, ўзимизни миллионерларча тутишимиз ҳам керак. Энди, гапнинг очиғи, миллионер ўзини қандай тутадию, қандай эснаб, қандай афт буриштиришидан бехабар мену сизга буни ўхшатиш осон эмасда. Шу боис ҳам, бундай ҳужжат билан келувчилар шубҳасиз каттавойларнинг арзандалари эканлигига ишонса бўлади.\nАлбатта, тақдир тақозоси билан у ёқларга бориб қолганларни бу рўйхатга қўшмаяпман. Зеро улар мажбурий иммигрантлар, бу ерда эса гап ихтиёрий иммигрантлар ҳақида кетаяпти.\nДемак, ўша Америкадаги 2 минг доллар ҳам бойнинг боласига, камбағолга ўша ҳам осмондаги юлдуздай, эшитиб бир ютиниб қўямиз ҳолос. Шу ерда бир воқеани сўзлаб берсам. Беш йил олдин бир даврада ўтирган эдик. Бир ташкилотнинг каттаси, ходимлари ва у ташкилотга қатновчи одамларни йиғиб олиб, мамлакатимиз одил сиёсат билан Россияга қучоқ очиб нечоғли тўғри қилганимиз ҳақида роса гапирди.\nҲатто, мана энди биз тўғри томонга бурилганимиз, худо хоҳласа энди ҳаммамиз бой бўлиб кетишимиз, унинг ўзи бу ўзгаришлардан анча ҳурсандлигини айтди. Америка ишончни оқламади дедию, шу захоти гапга берилиб кетиб, қизи, ўғли ва ҳатто икки невараси ҳозир АҚШда ўқиётгани, қизи ўша ерда турмушга чиқиб, ўша ерда яшаётгани, ҳар йили ёзда у ўша ёқларда дам олиб қайтишини фош қилиб қўйди.\nТавба, руслар яхшию, аммо Америка қизиқроқда, деганими бу? Ҳалиги одам давлатга қарашли идораларнинг бирида бошлиқ ўринбосари, ундан ташқари бир қатор хусусий ташкилотлар раҳбари.\nУнинг учун Нью-Йорк ҳам, бошқа штат ҳам очиқ, плизз, келаверинг, пулингиз борми, у ҳолда келиб бизда яна бир икки минг ишлаб олишингиз мумкин. Пулингиз йўқми, у ҳолда аймсорри, сизга Америкада иш ҳам йўқ! Демак биз ҳаммадан ўтиб кетардик, агар имкон бўлганда. Афсус имкон йўқ. Керак бўлса, ўзбек гастарбайтери Американи ҳам тўлдирворади, ўзимизда улар эҳҳе қанча. Қўшни давлатлардагисинику айтмай қўяқолай. Мана боз Америкага бурилдик. Унининг омади чопиб қолди. Бориб-келаверади.\nҲурматли америкалик дўстларга айтиб ўтай, мен асло уларни камситмоқчи ёки айбламоқчи эмасман, бор нарсани айтдим, холос. Мен бу мавзуга тўхталганимнинг боиси, бизга агар имкон бўлса, ҳеч шубҳасиз дунёнинг истаган мамлакатини энг арзон ишчи кучи билан таъминлашга тайёрмиз демоқчиман.\nЎзбеклар ҳатто ойига 500 долларга ҳам ишлашга тайёр, иш бўлса кифоя. Зеро ўзимизда бундай “неъмат” йўқ. Қаердаки янги корхона ёки ташкилот очсак, аввал ўзимизга керакли одамларни жойлаймиз, улар ўзларига кераклигини, кераклилар эса ўзларига кераклигини жалб этади. Унданда даҳшати, бу қурғур ташкилот нари борса икки ёки уч йил зўр ишлайди, ойликлар ҳўв айтганим америкача табассумни келтириб чақирадиган бўлади. Ҳаммаси зўр, урра, лалалай-лалалай…\nАммо, ўша икки ёки уч йил ўтгач, тўсатдан пул тугаб қоладимие, осмон ўпар ойликлар негадир энг оддий давлат корхонасининг ишчисиникидан ҳам кам бўлиб қоладимие. Хуллас, табассум у ёқда турсин, лалалай-лалалай ҳам келган жойига равона бўлади. Раҳбаргаку осон, уни ҳўв ҳимоячилари бошқа, кечагина очилиб, раҳбарга зор бўлиб турган ташкилотга кўчиришади.\nУ ерда ҳам худди ўша табассум, лалалай-лалалай, кераклилар кераклиларга ёнбосиб давру даврон бошланади ва икки йил ўтгач… ҳамма кимнингдир онасини, яна кимнингдир бошқа аллакимини эслаб ғўдранишга тушади. Бизда иш тақсимлаш, тўғрироғи иш билан таъминлаш масаласи ана шундай. Ёқса ишланг, ёқмаса ана Америкага боринг, тўғрироғи бориб кўринг…\nНега америкага интиламиз, биринчидан, у ерда эмишки тартиб бор, иш берувчи гастарбайтер бечорани ер тўлага тиқиб, пулини хоҳласа бериб, хоҳласа бермай қўймас экан. Ахир иттифоқдош дўстимиз бизни ана шундай сийлайдида.\nБалким шунинг учун ҳам уни иттифоқдош дўст деб танлаб олгандирмиз, ким билади… Аммо не таажжубки, ана шу тартибли жойга ҳам фақат тартибни ўта “ҳурмат” қилувчилар, яъни ўз юртидаги тартибни футбол қилиб ўйновчилар бора олаяпти. Тартибли ишга, ойликка ва ниҳоят тартибли муносабатга муштоқлар эса, иложсизликдан ўша ертўлалару, ур-тепга боришаяпти.\nМайлида, ахир уйга нимадир олиб келиш керак, фарзанднинг умидсизланиб қолишидан ёмони борми…\nҚолган ишларни хитойликларга беришга қарор қилдик. Нима қиламиз энди? Bизa билан ҳов ўшaлар бориб ишлай олса? Бизчи? Грин карта ўйнаймиз. Ютволиб, боре, деб кетворамиз. Бутунлай. Нима қипти? Зотан ота боболаримиз ким бўлган? Кўчманчилар. Бу дунёдан у дунёга кўчгандан кўра, бу дунёдан бошқа дунёга кўчган маъқулроқда…\n« Жаҳонгир Маматов Қозонда бори… »\nJayron, on 01/14/2009 at 9:45 pm said:\nyaxshi maqola chiqibdi, rahmat!


ШАВКАТ МИРЗИЁЕВНИНГ ТОВУҚ БОҚИБ БОЙИШ ҒОЯСИГА ЖИЗЗАХ ҲОКИМЛАРИ ҚАРШИ – Ўзбекистон Инсон Ҳуқуқлари Жамияти\nШАВКАТ МИРЗИЁЕВНИНГ ТОВУҚ БОҚИБ БОЙИШ ҒОЯСИГА ЖИЗЗАХ ҲОКИМЛАРИ ҚАРШИ\nИнсон Ҳуқуқлари, Коррупция, мурожаатлар, ўиҳж, хабарлар Add comments\nУмуман олганда, Ўзбекистоннинг иккинчи президенти Шавкат Миромонович қишлоқдан. Шу сабаб қишлоқ ҳаётини жуда яхши билади.\nШунингдек, “Товуқ етти хазинанинг бири” деган гаплардан ҳам мамлакат президентининг хабари бор.\nШу сабаб ҳам 2017 йил бошида оилалар фаровонлигини ўйлаган президент товуқ боқишни тавсия қилганди.\nЎзбекистон президентининг товуқ боқишга эътибор қаратишдек фикрларини “Озодлик” радиоси ўзининг youtube каналида (https://www.youtube.com/watch?v=yR9D1D7h8UU#) қуйидагича реклама қилган эди:\nЖиззах вилоят ва Бахмал туман ҳокимлиги эса Шавкат Миромоновичнинг гапларини назар қилмай, борини ҳам барбод қилмоқда экан.\nГап шундаки, 2009 йилдаёқ Вазирлар Маҳкамасининг раёсатида Бахмал туманида 15 минг бош паррандага мўлжалланган ва инкубаторга эга бўлган саноат типидаги паррандачилик комплексини қуриш кўзда тилган эди.\nАна шу мақсадда Бахмал туманининг Новқа ота қишлоғида 2009 йилдаёқ 15 минг бош паррандага мўлжалланган паррандачилик комплекси қад ҳам росталаган:\nБироқ 2011 йилга келиб мазкур комплекс тўлиқ битмасдан ўз ҳолига ташлаб қўйилди.\n2013- 2014 йилга келиб олғир одамлар маҳаллий амалдорлар билан ўзоро тил бириктириб собиқ СССР даврида ишлаб чиқарилган, фойдаланишга мутлақо яроқсиз бўлган, илгари ишлатилган инкубатор ускуналарини 105 миллион сўмга ўрнатиб кетган. Бундан ташқари ҳақиқий бозор баҳоси 28-30 миллион сўм атрофида бўлган товуқхона жиҳозларини ҳаддан зиёд қиммат нархда 135 миллон сўмга ўрнатиб, нарх сунъий оширилган.\nБироқ мазкур товуқхона комплекси ҳамон ишга туширилган эмас.\nБахмал туманининг Новқа ота қишлоғида истиқомат қилувчи Маматов Абдуғаффор Халилович давлатнинг миллиардлаб маблағи сарфланган бўлишига қарамасдан ишга туширилмай аросатда қолиб кетган мазкур паррандачилик комплексини тўлиқ ишга тушираман, товуқ боқиб кўпайтираман, қишлоқ аҳолисини иш билан, парранда гўшти ва тухум билан таъминлайман, халқимиз дастурхонини тўкин қиламан деган мақсадда 8 йилдирки бош уриб бормаган идораси қолмади.\nАбдуғаффор Маматов 500 товуқ учун қурилиш қилиш мақсадида банкдан кредит олишга ҳужжат тўплаганига ҳам 9 йил бўлди. Бироқ Маматовда банкга гаровга қўйиш учун ҳеч вақо йўқлиги сабаб бу ҳам тўхтаб қолганди.\nГарчи товуқхона комплексини ишга тушириш мақсадида 10 йилга яқин умри саргардонликда ўтаётган бўлса-да Абдуғаффор аканинг умидлари сўнган эмас.\n2017 йилнинг январида Президент Мирзиёевнинг “Ҳар бир оила камида ўнтадан товуқ боқиши шарт” деган хитоби Маматовга жуда катта умид берганди.\nАбдуғаффор ака ҳали ҳамон 15 минг бош товуққа мўлжалланган паррандачилик комплексини ишга тушириш илинжида ҳали Жиззах вилоят ҳокимиятида, Ҳали Бахмал туман ҳокимлиги остонасида ранги самон бўлиб юрибди.\nМамлакат президенти Шавкат Миромонович “Товуқ – етти хазинанинг бири” эканлигини билади. Аммо президент билган бу ҳақиқатни Шавкат Мирзиёевнинг “земляк”лари – Жиззах вилоят ҳокимиятида, шунингдек, Бахмал туман ҳокимлигида ўтирган муттасаддилар билишмайди, бехабар назаримизда.\nБиз қад кўтарибоқ инқирозга юз тутган паррандачилик комплекси хусусидаги муаммоли мавзуга яна қайтамиз.\nPosted by abdujalil at 16:51\tTagged with: Абдуғаффор Маматов, Малоҳат Эшонқулова, Шавкат Мирзиёев\nЗафаржон ВАЛИЕВ: ҲУРМАТЛИ ШАВКАТ МИРОМОНОВИЧ, СИЗГА ТАВСИЯ ЭТАМАН, ВИРТУАЛ ҚАБУЛХОНАНГИЗНИ ЁПИБ ҚЎЙИНГ…. Ўзбекистонда қашшоқлик “йўқ”, Ирландиядачи?


Японияда ёзги таътиллар бошланиши билан 43 километрли тирбандлик юзага келди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Японияда ёзги таътиллар бошланиши билан 43 километрли тирбандлик юзага келди\t16:34, 11 август 2016\tЯпонияда ёзги таътилларнинг илк кунида бир неча ўнлаб километрга чўзилган тирбандлик юзага келди, деб хабар беради “РИА Новости”.\nБу йил дам олиш кунлари одатдагидан эртароқ бошланди. Бугун, 11 августдан бошлаб мамлакатда дам олиш куни деб эълон қилинди. Бугун бутун мамлакат аҳолиси “Тоғлар куни”ни нишонлайди. Шунинг учун ҳам аксарият японияликлар дам олишни бугундан бошлаб юборди. Тотиги префектурасида тирбандлик 43 километрни ташкил этди. Канагава префектурасида эса тирбандлик 33 километрга етди. Мамлакатнинг жанубий-ғарбий томонига ҳаракатланувчи тезюрар поездлар 180 фоизгача тўлди. Бу эса поездлардаги йўловчиларнинг аксарият қисми манзилга етиб боргунига қадар тик туриб бориши керак дегани. Авиакомпанияларнинг маълумот беришича, пайшанба кунги рейсларга чипталар аллақачон сотиб юборилган.\nКўпчилик японияликлар бу кунда ўзининг она шаҳрига бориб, аждодлари қабрини зиёрат қилади. Айримлар эса бу дам олиш кунларида Япония бўйлаб ёки хорижий мамлакатларга сафар уюштиради. Август ойининг ўртаси эса мамлакатдаги меҳмонхоналар яхши даромад кўрадиган мавсум ҳисобланади.\nЯпонияликлар уйларига қайтадиган сешанба-чоршанба кунлари тирбандликлар янада чўзилиши кутилмоқда.


Қорақалпоғистонлик 135 ёшдаги аёл нима учун Гиннеснинг рекордлар китобига киритилмади?- Kruz.uz\n21:36, 29.03.2020 4571 0 Жамият\nБундан нақд 5 йил олдин, яъни 2015 йил 29 март куни дунёнинг энг кекса вакили, қорақалпоғистонлик Тўти момо Юсупова 135 ёшида оламдан ўтган эди. Шу пайтда бутун дунё оммавий ахборот воситалари ушбу воқеани шов-шув қилиб ёритган бўлса ҳам марҳум юртдошимизга нимагадир Гиннеснинг рекордлар китобидан жой тегмади.\nГиннеснинг рекордлар китобида дунёдаги энг кекса аёл сифатида франциялик Жанна Кальман эътироф этилган. У 122 ёш билан ушбу китобда кўп умр кўрувчилар рўйхатини бошлаб беради. Лекин, 135 ёш кўрган Тўти момо бу китобга киритилиши буёқда турсин, Интернетдан қидирсанг ҳам кўп маълумот чиқмайди.\nТўти момо Юсупова 1880 йил 1 июлда Россия империясининг Сирдарё вилояти Петроалександровск шаҳрида (ҳозирги Тўрткўл туманининг Шараф Рашидов қишлоғида) таваллуд топган. Миллати қорақалпоқ. У ҳаёти давомида 3 та асрни кўрган. Биринчи ва Иккинчи жаҳон урушларига гувоҳ бўлган. Колхозлаштириш ишларида иштирок этган. 17 ёшида турмуш қурган. Эри 1940 йилда, битта қизи эса 1941 йилда вафот этган. Баъзи маълумотларда ўғли бўлганлиги қайд этилади. Тўти момо ҳаётининг охиригача чевараси Ҳасилбек Таджибаевнинг қўлида яшаган. 55 ёшини қаршилаётган Ҳасилбек Таджибаевнинг таъкидлашича, момонинг ўғли бўлган-бўлмаганлиги тўғрисида аниқ маълумот йўқ. Ўзи қизидан тарқаганмиз, дейди.\n- Гиннеснинг рекордлар китобига киритиш бўйича таклифлар бўлди, — дейди Ҳасилбек Таджибоев. – Лекин, момонинг ўзига ҳам, бизга ҳам бу таклифлар маъқул келмаган. Сабаби ортиқча оворагарчиликлар онахонни чарчатиб қўйиши мумкин эди. 135 ёшига кирганида хориждан, ўзимизнинг юртдан кўп журналистлар келди. Шунинг ўзи момога анча қийин бўлган эди.\nТўти момом еттинчи авлодини кўрган дунёдаги саноқли одамлардан бири бўлди. Умумий ҳисобда унинг 500 га яқин авлодларини кўрганлиги айтилади.\nБаъзи маълумотларга кўра, Гиннеснинг рекордлар китобига киритиш учун унга масъул бўлган мутасаддилар қўлида тасдиқловчи ҳужжатлар бўлишига қарамай, момонинг ёшига шубҳа билан қараган.\nУнинг ёшига илк бор партия фаоллари эътибор қаратган ва оммавий ахборот воситаларига маълум қилган. Кейинчалик у 100 ёшдан ўтган киши сифатида “Шуҳрат” медали билан тақдирланган.\nТўти Юсупова ҳақида Би-би-си телеканали ҳужжатли фильм тайёрлаган. “Қорақалпоқфильм” ҳам 2010 йилда “Уч асрнинг гувоҳи” номли ҳужжатли фильмни яратган.\nАйни пайтда Эронда 103 ва Италия 102 ёшдаги қарияларнинг коронавирус касаллигидан тузалиб кетганлиги катта шов-шувларга сабабчи бўлмоқда. Эътиборли жиҳати, ҳаётининг сўнгги дамларида уйига шифокорлар келиб қон босимини ўлчаб кетгани бўлмаса, Тўти момо ҳаётида бирон маротаба ҳам касалхонага бормаган.\nТўти момо Юсупова 2015 йил 29 март куни вафот этганида уни актриса билан чалкаштирганлар ҳам бўлди.\nКеча, 21:33 28\n13:16, 31.05.2020 194\nфермер хўжалиги "KRuz.uz" дайджести ҳашар Президент арчаси Жангабаев фильм пичоқлашиш танийсизми Наримон Умаров Орзу лайнери\n11:12, 27.05.2020 1572\nКеча, 21:31 22


Сирғалидаги ер усти метроси “Олмазор” бекатидан уланади | Бир пиёла чой\n← Фото: Тошкентнинг энг футуристик пиёдалар йўлкаси\nФарҳод Алимов: “Карвон тўғри йўналишда кетаётганида, итлар, айниқса, кўпроқ хурийди” →\nСирғалидаги ер усти метроси “Олмазор” бекатидан уланади\nШу кунларда пойтахтимизнинг Юнусобод туманидаги метро йўлининг “Шаҳристон” ва “Туркистон” бекатларида узунлиги 2,7 км бўлган йўлни қуриш ишлари бошланган. Айни пайтда мавжуд 2 та шахта ва тоннелларда модернизация ишлари олиб борилмоқда. Бу ҳақда метро қурилиши лойиҳасининг бош муҳандиси Суннат Жумабоев маълум қилди, деб ёзади Qalampir.uz.\nУнинг айтишича, лойиҳа доирасида Сирғали мавзесигача “Енгил метро”, яъни ернинг устидан эстакадалар орқали ҳаракатланадиган янги метро йўлини қуриш ишлари ҳам бошланган. Сирғали мавзесида метрополитен қуриш геологик омиллар сабаб анча мураккаб иш. Метро йўли “Олмазор” бекатидан уланиши режалаштирилган. Шу аснода “Олмазор” бекатидан Сирғалигача 6 та бекат қурилади. Умумий масофа эса 7,1 кмни ташкил этади.\n“Иншоот шаҳарнинг “Чоштепа” маҳалласи орқали ўтади. Янги йўлнинг сўнгги бекати Спутник мавзесидаги Марғиб кўчаси бўлади. Қурилиш чоғида узунлиги 26 метрни ташкил этувчи балкалар ўрнатилади. Бекатларда эскалаторлар, кутиш майдончаси сўнгги технологиялар асосида қурилади. Мазкур лойиҳа 4 йилга мўлжалланган”, дейди бош муҳандис Суннат Жумабоев.\nЮнусобод йўлининг тугалланмаган қисмини охирига етказиш, Олмазор-Сирғали йўлини қуриш ишларини “Ўзбекистон темир йўллари” акциядорлик жамияти амалга оширади.\nМаълумот учун, 1977 йилда Марказий Осиёда илк маротаба Тошкент шаҳрида метрополитен ишга тушди. Дастлаб 9 та станция фаолият юритган бўлса, бугунги кунда 3 та йўналишда 29 та станция мавжуд. Юнусобод йўналишида метро 2001 йилда ишга тушган.


Ўзбекистон 18:03 / 21.06.2022 16778\nФуқаролардан Конституциявий ислоҳотлар доирасида кундалик ҳаётга доир кўплаб маиший таклифлар ҳам келиб тушмоқда. Бу ҳақда Конституциявий комиссиянинг 17 июн кунги йиғилишида комиссия раиси, Қонунчилик палатаси спикерининг биринчи ўринбосари Акмал Саидов айтиб ўтди.\n“Жудаям тўғри таклифлар бор, лекин бизнинг Конституциямиз даражасида бўлмаганлари ҳам бор. Масалан, Йўл ҳаракати хавфсизлигига доир таклиф юборилган: “Ҳозирги кунда ЙХҲ қоидаларига амал қилмайдиганлар кўп, шунинг учун кўп нохуш ҳодисалар юз беряпти. Шуларни бартараф этиш мақсадида қатъий чоралар кўриш керак. Яъни қоидани бузганларга бир йил давомида ҳайдовчилик гувоҳномасини [қайтариб] бермаслик керак. Ундан кейин, бошидан назорат остида ўқитиб, комиссия олдида имтиҳон топшириши керак”, деган талаблар қўйилмоқда.\nБу кундалик воқеа жуда кўпчиликни безовта қиляпти. Тўғри таклиф, лекин Конституция даражасидаги таклиф эмас. Шунинг учун йиғма ахборот-таҳлил гуруҳи бу таклифни Маъмурий жавобгарлик тўғрисидаги кодексни кўраётганда эътиборга олиш мумкинлигини айтмоқда.\nЯна бир таклифда “Тонировкани бепул қилинглар, халқнинг бошини офтоб уриб, иссиқдан азият чекяпти”, дейилган. Жудаям тўғри, лекин буни Конституцияда ёзолмаймиз. Буни Маъмурий жавобгарлик тўғрисидаги кодекснинг 126-моддаси “Кўзгусимон ва (ёки) туси ўзгартирилган (қорайтирилган) ойнали, шунингдек теварак-атрофни кўришни чеклайдиган қопламали транспорт воситаларидан фойдаланиш”ни чеклашга доир норма бор. Шу ерда қилиш мумкин”, – деди Акмал Саидов.\nАввалроқ, ижтимоий тармоқларда 1 июлдан автомобиллар ойнасини қорайтириш учун белгиланган тўловлар бекор қилиниши ҳақида хабарлар тарқалди, Kun.uz'га изоҳ берган ИИВ бундай масалада хабари йўқлигини билдирди.\nБундан ташқари, тармоқларда тонировкани бекор қилиш сўралган мурожаатлар яна кўпаймоқда. Бунга йилдан йилга жазирама тафти кучайиб бораётгани, 40-50 даража иссиқда қорайтирилган ойналар ҳузур-ҳаловат эмас, ҳаётий эҳтиёж ҳисобланиши бот-бот такрорланмоқда. Интернет фойдаланувчилари давлат ва ҳукумат масъулларига мурожаат қилиб, фуқароларнинг талабларига эътибор қаратишни сўрашмоқда.\nАслида апрель ойидаёқ интернетда фойдаланувчилар автомобиль ойналарини қорайтиришни бепул қилишни сўраб челленж бошлашган, кўплаб ўзбекистонликлар ўз саҳифаларига #тонировка_жиноят_эмас ҳештеги билан видеолар жойлашганди.\nМасс-медиа фонди раиси Комил Алламжонов ҳам Ўзбекистонда охирги вақтларда ёз ҳаддан зиёд иссиқ бўлаётгани, шу сабаб автомобиллар ойнасини қорайтиришни бепул қилиш кераклиги, “тонировка” учун тўловларнинг бекор қилиниши аслида инсон қадрининг бир кўриниши эканини таъкидлаганди.\nАлламжоновнинг ушбу чиқиши жамоатчилик фаоллари томонидан илиқ кутиб олинди. Жумладан, депутат Расул Кушербаев ҳам бу фикрга қўшилишини маълум қилди. “Дарҳақиқат, тонировка жиноят эмас, халқ ҳисобидан, бюджетдан тонировка қилдириш жиноят. Гап эгасини топади”, деб ёзганди у.\nЭслатиб ўтамиз, айни пайтда Ўзбекистон фуқароси бўлган жисмоний шахслар учун автомобил ойналарини қорайтиришга рухсат олиш тўлови қуйидагича:\nорқа ён ойналар – йилига 4,5 БҲМ (1 млн 350 минг сўм);\nбарча ён ойналар – йилига 45 БҲМ (13 млн 500 минг сўм).\nМаъмурий жавобгарлик тўғрисидаги кодекснинг 126-моддасига кўра, автомашинани рухсатсиз “тонировка” қилиш 25 БҲМ – 7,5 млн сўм миқдорида жарима солишга сабаб бўлади.\nХудди шундай ҳуқуқбузарлик маъмурий жазо чораси қўлланганидан кейин бир йил давомида такрор содир этилган бўлса, 40 БҲМ – 12 млн миқдорида жарима солишга сабаб бўлади.\n07:57 / 01.07.2022 2256\n22:56 / 01.07.2022 733\n21:46 / 01.07.2022 1603\n21:46 / 01.07.2022 7056


Масалан, ёпиқ муассасаларда қийноқ натижасида оғир жароҳат олган бир фуқаронинг ҳаражатлари 4 миллион сом (58 минг доллар атрофида) ни ташкил этади – бу тиббий ва ҳуқуқий хизматлар, меҳнатга лаёқатлик қобилиятини йўқотганлик зарари ва бошқалар. Айни пайтда давлатнинг ҳаражатлари 2.6 миллион сомни ташкил этади.\nТадқиқот муаллифларининг сўзларига кўра, ҳар йили қийноқлар қурбонларига миллион сомлаб товон пули тўланади. Айнан шунинг учун қийноқларнинг иқтисодий оқибатларини ҳисоб-китоб қилиш зарурати туғилди. Айрим экспертларнинг қайд этишича, охирги олти йил ичида 1900 киши прокуратурага қийноқ қўлланилгани тўғрисидаги ариза билан шикоят қилган.\nТадқиқот қийноқлардан огоҳ этиш Миллий маркази томонидан «Сорос-Қирғизистон» Фонди кўмагида ўтказилди.


Уларнинг сўзларига қараганда, фақат бир маҳкум Олмаота вилоятидаги Заречный қишлоғидаги қамоқхонада қолди. Қолганлари Чимкент, Оқтобе, Қизил Ўрда, Қарағанда ва Шимолий Қозоғистон вилоятларидаги колонияларга жўнатилди.\nМаҳкумларнинг қариндошлари ҳукм 29 ноябрда кучга киришга эътибор қаратишмоқда, шу сабабли ҳам улар маҳкумларни жазони ижро этиш жойига юбориш қонунга зид эканлигини айтишмоқда.\nЛА-155/18 (Олмаотадаги тергов изолятори) муассасаси Азаттиқ радиосига маҳкумлар этап қилингани тўғрисидаги хабарни тасдиқлади, аммо ҳукм кучга кирмай туриб маҳкумларнинг этап қилиниши қонунга тўғри келадими, дея берилган саволга жавоб беришмади.\n5 август куни Олмали туман суди саккиз эркакни узоқ муддатли - беш йилдан саккиз йилгача қамоқ жазосига ҳукм қилди, 20 ноябрь куни Олмаота вилоят жиноий ишлар бўйича Суд Ҳайъати маҳкумларнинг шикоятини қаноатлантирмади, ҳукм — кучида қолди.\nЖиноий иш материалларига кўра, Болатбек Нургалиев WhatsApp мессенжерида «терроризм тарғиботи ва салафизм ғояларини» тарғиб қилиш мақсадида гуруҳ тузган ва унинг таркибига Қозоғистоннинг турли минтақаларида яшовчи “ҳаммаслакларини” киритган. Ҳукмга кўра, «ўзларининг ҳатти ҳаракатлари қонунга зид эканлигини билиб турсалар-да», гурух иштирокчилари «диний мавзуларни фаол муҳокама қилишган... атайлаб радикал фикрларни қолдиришган, шу тариқа терроризмни тарғиб қилган ва диний низо қўзғашган». Бу иш бўйича тўққизинчи фигурант, 40-ёшли Жулдызбек Таурбеков алоҳида равишда суд олдида жавоб беради —касаллиги боис унинг иши ажратиб олинди. Таурбековга иккинчи гуруҳ ногиронлиги берилган, адвокат у касаллиги боис жиноий жавобгарликдан озод қилинишини сўраб мурожаат қилди.\nАвгуст ойида Қозоғистон хуқуқ ҳимоячилари саккиз нафар маҳкумни диний қарашлари учун таъқиб қилинаётганлар  рўйхатига киритди.


09:10 / 21.05.2019 1972 pdf Ўқиш режими + -\n1. Тупукни оғизда тўплаб, сўнг ютиб юбориш.\n2. Гапираётган, зикр қилаётган, ўқиётган чоғда лаблари ҳўл бўл-са, ўша ҳўлликни ютиш.\n3. Оғзидан оқаётган сўлакни қайтадан ютиб юбориш.\n4. Оғизни чайгандан сўнг қолган намликни тупук билан бирга ютиб юбориш.\n5. Шамоллаш туфайли оққан ва оғиз ё бурундан ташқарига чиққан балғамни нафас олиб, ичкарига тортиш (лекин ичкарига ютгандан ташқарига чиқариб юборган афзал).\n6. Бирор нарсани татиб кўриш (ютиб юборса рўза очилади).\n7. Бирон нарсани узрсиз чайнаш (ютиб юборса рўзаси очилади).\n8. Оғиз-бурунни чайиш ва истинжо қилишда муболаға қилиш, яъни ошириб юбориш.\n9. Сувнинг ичида турган ҳолда ел чиқариш.\n10. Маний тўкилиб кетиш хавфи бўлмаса, қучоқлашиш, ўпиш ва ушлаш каби шаҳватни қўзғатадиган ишлар рўзани очмайди.\n11. Эр-хотиннинг кийимсиз ҳолда баданларини бир-бирига теккизиши, лабини тишлаши, сўриши, ўпиши.\n12. Заифлашишга олиб борадиган даражада қон олдириш.\n13. Ғийбат ва шу каби амалларни қилиш рўзани очмайди.\n14. Аёлга қараш ёки у ҳақда хаёл суриш оқибатида маний тўкилиши.\nСавол: Рўзадор ўзининг аёлини қучоқлаб, ўпганда жинсий аъзосидан бирор нарса чиқса, рўза бузиладими?\nЖавоб: Бу каби ҳолатларда жинсий аъзодан чиққан сув мазий дейилади ва бу билан рўза очилмайди. Агар шаҳват билан маний отилиб чиқса, рўза очилади. Рўза очилиб кетишидан қўрқиб туриб ўпиш, ушлаш, қучоқлаш, кийимсиз ҳолда бир-бирларига баданларини теккизиш макруҳдир. Рўза очилишининг хавфи бўлмаса, макруҳ эмас.\n07:00 / 21.05.2019 2089\n17:40 / 20.05.2019 9536\n1132 17:00 / 11.05.2020\n545 08:00 / 04.09.2020\n595 08:00 / 12.11.2020\n4776 11:36 / 29.12.2017


Ҳисорда илк маротаба оқ қоплон болалагани аниқланди\n20 июн 2019, Тошкент вақти: 02:53\nОқ қоплон боласи. Иллюстратив сурат.\nҲисор қўриқхонасида илк маротаба оқ қоплоннинг икки боласи топилди. Бу ҳақда 10 октябрда Новости агентлиги Ўзбекистон экология ва атроф муҳитни ҳимоя қилиш давлат агентлигига таянган ҳолда маълум қилди.\nХабарда айтилишича, бу оқ қоплоннинг Ўзбекистонда туғилиш орқали кўпая бошлаганининг энг биринчи исботидир.\nВетеринарлар оқ қоплон болаларининг соғлиғини қониқарли эмас, деб топишди. Улар қаттиқ стресс бўлганлар, улардан бирининг танасида очиқ жароҳатлар топилган. Оқ қоплон болаларини Тошкент ҳайвонт боғида даволашга қарор қилинган.\nҲисор қўриқхонасида оқ қоплонларнинг мавжудлиги биринчи марта 2014 йилда Бутунжаҳон Ёввойи табиат фонди қўлловида ўтказилган тадқиқот натижасида аниқланган эди. Оқ қоплонларнинг ҳаёти шу кунгача жуда кам ўрганилган.\nЭкологларнинг билдиришича, Ўзбекистонда фақат 20 бошга яқин оқ қоплон яшайди. Жаҳонда эса оқ қоплонлар сони 4,5 мингдан 7300гача экани айтилади.\n2017 йилда Ҳисор қўриқхонасида оқ қоплонларнинг яшаш муҳитини сақлаб қолиш бўйича махсус лойиҳа бошланди. Ўзбекистон экология ва атроф муҳитни ҳимоя қилиш давлат агентлиги ва БМТ Тараққиёт дастури ҳамкорликда амалга ошираётган бу лойиҳанинг қиймати 6,5 миллион долларни ташкил қилади.


Қозоғистонда ичида Ўзбекистон фуқаролари бўлган автомобил ЙТҲга учради - 29.07.2021, Sputnik Ўзбекистон\nАвария "Самара — Шымкент" йўлининг 996-километри Ақтобе вилояти Карабутак қишлоғи яқинидан ўтган қисмида содир бўлди. 29.07.2021, Sputnik Ўзбекистон\nТОШКЕНТ, 29 июл — Sputnik. Қозоғистонда, ичида 8-нафар Ўзбекистон фуқаролари бўлган енгил автомобил аварияга учради, деб хабар қилмоқда, nur.kz нашри.Хабарда айтилишига кўра, авария "Самара — Шымкент" йўлининг 996-километри Ақтобе вилояти Карабутак қишлоғи яқинидан ўтган қисмида содир бўлган. Ўтказилган текширув натижасида маълум бўлишича, рулда 36-ёшли Қозоғистон фуқароси бўлган ва у бошқарувни эплай олмагани туфайли ЙТҲ содир бўлган.Оқибатда ҳайдовчи ва Ўзбекистон фуқаролари тан жароҳатлари олишган ва уларнинг барчаси шифохонага жойлаштирилган.Ўзбекистон фуқаролари Қозоғистон ҳудудига Туркистон вилоятидаги "Жибек Жолы" чегара назорат пункти орқали ўтиб келишган ва Отирау вилоятига ишлашга йўл олишган.Воқеа юзсидан судгача текширув ўтказилмоқда.\nқозоғистон, йтҳ, авария\nАвария "Самара — Шымкент" йўлининг 996-километри Ақтобе вилояти Карабутак қишлоғи яқинидан ўтган қисмида содир бўлди.\nТОШКЕНТ, 29 июл — Sputnik. Қозоғистонда, ичида 8-нафар Ўзбекистон фуқаролари бўлган енгил автомобил аварияга учради, деб хабар қилмоқда, nur.kz нашри.\nХабарда айтилишига кўра, авария "Самара — Шымкент" йўлининг 996-километри Ақтобе вилояти Карабутак қишлоғи яқинидан ўтган қисмида содир бўлган. Ўтказилган текширув натижасида маълум бўлишича, рулда 36-ёшли Қозоғистон фуқароси бўлган ва у бошқарувни эплай олмагани туфайли ЙТҲ содир бўлган.\nОқибатда ҳайдовчи ва Ўзбекистон фуқаролари тан жароҳатлари олишган ва уларнинг барчаси шифохонага жойлаштирилган.\nЎзбекистон фуқаролари Қозоғистон ҳудудига Туркистон вилоятидаги "Жибек Жолы" чегара назорат пункти орқали ўтиб келишган ва Отирау вилоятига ишлашга йўл олишган.\nВоқеа юзсидан судгача текширув ўтказилмоқда.


Қишлоқ хўжалиги вазирлигида қатор тайинловлар амалга оширилди - UzNews.uz\nҚишлоқ хўжалиги вазирлигида қатор тайинловлар амалга оширилди\nҚишлоқ хўжалиги вазирлигида йиғилиш бўлиб ўтди. Унда вазир ўринбосарлари тайинланди.\nФото:Қишлоқ хўжалиги вазирлиги\nЖорий йилнинг 15 сентябрь куни Қишлоқ хўжалиги вазирлигида Ўзбекистон Республикаси Президенти Администрацияси раҳбари З. Низомиддинов раислигида йиғилиш бўлиб ўтди.\nСоҳага доир вазирликлар, давлат қўмиталари ва идоралари раҳбарлари иштирок этган йиғилишда Президент Шавкат Мирзиёевнинг қишлоқ хўжалиги соҳасидаги берилган топшириқлари ижросининг бориши таҳлилий муҳокама қилинди.\nРўзметов Мақсуд Исмаилович Ўзбекистон Республикаси Қишлоқ хўжалиги вазирининг Ерлардан самарали фойдаланиш масалалари бўйича ўринбосари этиб тайинланди.


Сайловдан кейинги сайлов: Шомуродовни танлайсизми ёки Роналдуни? / CHAMPIONAT.asia\n10:06Шартномаси тугаётганлар - "Сурхон"да нима гап? 1 09:56Мюллер "Барселона"га 8 та гол ургани ҳақида: "Менинг мижозим. Бу қизиқарли бўлди" 24 09:47Абдухолиқов, Туропов, Муҳаммадиев ва бошқалар. "Локомотив"нинг қайси футболчилари эркин агентга айланмоқда? 3 09:40Бускетс: "Бу ортга ташланган қадам, аммо биз қайтамиз" 26 09:38"Қўқон-1912"да 22 нафар футболчи билан шартнома тугамоқда 6 09:24Хави мағлубиятдан сўнг нималар деди? 28 09:02Нагельсманн: "Учтадан кўп гол уришимиз мумкин эди" 13 08:41Аспиликуэта: "Қониқарсиз. "Челси" гуруҳда биринчи ўринни эгалламоқчи эди" 4 08:20"Бавария" ЕЧЛда иккинчи марта гуруҳда барча ўйинларда ғалаба қозонди. Бунгача фақат битта жамоа буни амалга ошира олган 5 08:04Olamsport: Чемпион манзилга етиб келди, оғир атлетика бўйича ЖЧ янгиликлари ва бошқа хабарлар 0 07:51"Барселона" 21 йил ичида илк маротаба ЕЧЛ плей-офф босқичига чиқа олмади 44 07:30ЕЧЛ. "Вольфсбург" - "Лилль" 1:3 0 07:25ЕЧЛ. "Зальцбург" - "Севилья" 1:0 0 07:20ЕЧЛ. "Манчестер Юнайтед" - "Янг Бойз" 1:1 0 07:15ЕЧЛ. "Бавария" - "Барселона" 3:0 4\nСайловдан кейинги сайлов: Шомуродовни танлайсизми ёки Роналдуни?\n24 окт 14:19\nТеглар : Италия А СериясиРомаНаполиИнтерЮвентус\nБугун мамлакат келажагини белгиловчи муҳим кун. Нафақат мамлакат, балки футбол оламида ҳам шодиёна. Бугун мунис аёллар сериалсиз қоладиган оқшом ҳисобланди.\nБугунги яшил майдон томошаларини ҳам танлов асосида жонли кузатишга мажбурмиз. Қизиқарли ўйинларни таклиф қилаётган чемпионатлар бири — Италия А Сериясининг 9-тур баҳслари.\nМазкур турда ҳапдори ичишга мажбур қиладиган икки драманинг гувоҳи бўламиз. Бу ҳақда бироз кейинроқ. Бугунги кун ҳисобидаги баҳсларни эса "Аталанта" — "Удинезе" ўйини бошлаб беради.\n"Аталанта" — "Удинезе"\n"Аталанта" ҳам сўнгги йилларда кучли жамоалар қаторидан ўрин эгаллашга интилмоқда. Гасперини шогирдлари чемпионатда очиқ ўйин намойиш эта олиши билан чиройли футбол томоша қилишни истаган мухлисларнинг олқишларига арзирли жамоа саналади. Бир қараса, жамоа ўзи истаганча гол уради ҳамда рақибларини ҳам қуруқ қўл билан қатаришни истамайди. Буни клубнинг сўнгги уч учрашувидаги натижаларидан ҳам билиб олиш мумкин, ундаги тўплар нисбати — 8:7. "Удинезе" ҳам шундай ўйин тарафдори, улар ҳам ҳар бир қайси тарафга бўлса ҳам голлар шоусини амалга ошириш илинжида майдонда саф тортишади. Бироқ "Аталанта" улар учун ноқулай рақиб саналади. "Удинезе" ушбу рақибларини сўнгги 7 баҳсдан бери мағлуб эта олмаяпти. Қолаверса, "Аталанта" етакчилардан ортда қолмаслик учун жон-жаҳди билан курашади. Бугунги ўйинда ҳам голлар шоусини гувоҳи бўламиз деган умиддамиз.\nЖамоалар ўртасидаги сўнгги уч учрашув:\n"Аталанта" — "Удинезе" 3:2\n"Удинезе" — "Аталанта" 1:1\n"Удинезе" — "Аталанта" 2:3\n"Верона" – "Лацио"\nЕтакчилардан, қолаверса, шаҳардошидан ортда қолмаслик учун курашатган жамоалардан яна бири пойтахт жамоаси – "Лацио" "Верона" меҳмони бўлади. "Верона" деганда кўз олдимизга чемпионатда жон сақлаб қолиш учун курашадиган жамоа келса-да, охирги баҳсларда уларнинг иштаҳаси карнай бўлиб бормоқда. Ҳарқалай, ўз ўйида "Рома"ни хафа қилган клуб унинг ҳамшаҳарларини мағлуб эта олмаймизми деган кайфиятда ўйинга тушишади. Кимсан "Верона" сўнгги 5 ўйинда 15 та гол киритганини инобатга олсак, бу натижага "Барселона" каби грандларнинг ҳам "сўлаги оқиши" табиий ҳол. "Бургутлар" эса Европа лигасидаги нурсиз дурангдан сўнг улоқни олиб кетиш учун меҳмонга ташриф буюришса, ажабмас. Ушбу баҳс ҳам қолганларидан қолишмайди.\n"Верона" – "Лацио" 0:1\n"Лацио" – "Верона" 1:2\n"Верона" – "Лацио" 1:5\n"Фиорентина" – "Кальяри"\nБу ўйинга эътибор кучли бўлмаса-да, кузатадиганлар топилади. Айниқса, Влаховични кўз остига олиб қўйган жамоаларнинг скаутлари футболчининг нима каромат кўрсата олишини интиқлик билан кутишади. Душан сўнгги 9 баҳсда 6 маротаба рақиб дарвозабонларини пешонасини тириштиришга мажбур қилган. "Кальяри" эса унинг навбатдаги қурбони бўлмасликка ҳамда лигадаги хавфли зонадан юқорироққа сакрашга интилади.\n"Кальяри" – "Фиорентина" 0:0\n"Фиорентина" – "Кальяри" 1:0\n"Фиорентина" – "Кальяри" 0:0\n"Рома" – "Наполи"\nМақоланинг кульминацияси томон қадам ташлаяпмиз. Бир йил аввал, эҳтимол, ушбу учрашув ҳақида гап кетганда, диққатимизни унчалик жалб қилолмасди. Бироқ бу йили "бўрилар" учун фақатгина бир инсон туфайлигина жон куйдирамиз. Охирги учрашувида ёш болаларча тарсаки еган римлик футболчилар ғазаби атом каби устозидан отасидан эшитмаган "ширин сўзлар"ни эшитишган бўлса, ажабланмайман. Шу боис "Рома" паҳлавонлари бор аламларини ушбу ўйиндан олишга ҳаракат қилишади. Бироқ рақиб "Буде-Глимт"дан-да қудратлироқ, А Сериянинг 8 ўйинида 8 ғалабага эришган "Наполи" ҳисобланади. "Рома" ўз майдонидаги сўнгги 6 учрашувда зафар қучган. Неаполликлар эса охирги 3 баҳсда кетма-кет рақибларини қуруқ қўл билан кузатиб қўйишган. "Милан" кечаги ғалабасидан кейин чемпионатда 1-ўринга кўтарилиб олган бўлса, "Наполи" бугун ўз ўрнини тортиб олишга ҳаракат қилади. "Рома" эса "Special One"нинг жаҳлини чиқармаслик учун бор артелириясини жангга ташлаши кутилмоқда. Бугунги ўйинда Заниоло ва Смоллингнинг майдонга тушиши сўроқ остида турибди. "Наполи"да эса бу борада деярли муаммо йўқ. Ушбу учрашувдан бироз илгарироқ Англияда ҳам даҳшатли жанг бошланади. Бироқ ўзбек саркардаси иштирок этиши кутилаётган тўқнашув ундан кам аҳамиятга эга эмас. Гарчанд, у учрашувни захирада бошлаши мумкин бўлса ҳам, унинг асосий таркибда майдонга тушишини ҳамда ўзининг кимлигини исботлаб қўйишига умид билдирамиз.\n"Рома" – "Наполи" 0:2\n"Наполи" – "Рома" 4:0\n"Наполи" – "Рома" 2:1\n"Рома"нинг ўйини "Манчестер Юнайтед" — "Ливерпуль" баҳсига тўғри келган бўлса, бу ўйин ПСЖ иштирокидаги ўйин билан деярли бир вақтда бошланади. Нуфуз жиҳатдан юқоридаги чемпионат баҳсларидан кўра юқорироқда туради аламзада жамоаларнинг тўқнашуви. Санаб саноғига етолмай қолган бир неча йиллик гегемонликдан сўнг миланликлар "Юве"нинг қулоғини бураб қўйишди ҳамда титулни ўзлариники қилишди. Энди уни ҳимоя қилиш ундан-да кўпроқ машаққатни талаб қилади. Айниқса, рақиб собиқ гегемон бўлса. Иккала жамоа ҳам бутун чемпионат учун тўплаган 100 фоиз энергиясининг камида ярмини мана шу баҳс учун сарфлаши эҳтимолдан ҳоли эмас. Сабаби, ўзаро учрашувлар жуда катта аҳамиятга эга. Футболда ва ундан ташқарида гапириш учун тайёр манба бўла олади. "Кекса сеньоралар"га бугунги жангда Ди Лигт ҳамда Дибала ёрдам беролмаслиги мумкин. Туринликлар учун "Интер" қулай рақиб, жамоа сўнгги 13 ўйиннинг 11 тасида ютқазмаган. Бу статистика ҳам туринликларга ўтган йилги чемпионликдан маҳрумлигига тасалли бўла олади. "Интер" эса тили осилиб қолса ҳам бугун хурсанд кайфиятда майдонни тарк этишга ҳаракат қилади. Ҳар ҳолда Месси, Мбаппе, Неймар иштирокидаги учрашувдан қизиқроқ ўтиши, шубҳасиз. Футбол ишқибозларига эса ухлаб қолишни маслаҳат бермаган бўлардим.\n"Ювентус" – "Интер" 3:2\n"Ювентус" – "Интер" 0:0\n"Интер" – "Ювентус" 1:2\nИталия А Серияси турнир жадвали\nЕЧЛ. "Ювентус" - "Мальме" 1:0 0\nЕЧЛ. "Челси" 90+4-дақиқада пешқадамликни қўлдан чиқарди, Кин "Ювентус"га ғалаба келтирди 53\nКоронавирус юқтириб олгани сабабли "Лестер"нинг 7 футболчиси Неаполга бормади 0\nЕЧЛ. "H" гуруҳидан ўрин олган учрашувларнинг бошланғич таркиблари маълум бўлди 13\nАллегри Чемпионлар лигасининг фаворитларини айтди 15\n"Милан" якка пешқадам: А Серия 16-тур якунлари 0\n"8+3". Катанец — хато танлов (18-сон) 23\n24 окт 15:54:29\nОЛЛОХ Хохласа биринчи уринда ЭЛ КЛАСИКО да\n24 окт 15:09:13\n24 окт 14:23:07\nШ @ К\nBugun Shomurodov 80 daqiqagacha maydonga tushmasligi 99.9 % shunday ekan Ronaldu...\n24 окт 15:53:48\n24 окт 14:54:32\nSayt xodimlari bugun 1 aprel hazil kuni emas\n24 окт 18:48:01\nАввал Шомуродов Роналдо ўнг оёғида урган голларича гол урсин кейин.Роналдога тенглашсин.\n24 окт 18:41:40\nSal aql b.n soliwtiriylar\n24 окт 18:20:01\nBir daqiqa oynasa ham Eldor Shomurodovga ovoz beraman\n24 окт 15:40:12\nПрездентликка Шомуродов номзодини куйибдими дебман.\n24 окт 14:52:17\nman boshdan beri Shomurodov xali xchnimani qoyilatmadi deb kelaman na yurti uchun na öynagan jamoasi uchun, Hotyabi Sergeev Uzb yoshlat tj sda chempion qb bergan vaqtda shu öyinchnyam özi mashi 15takam muhlisla sindrdi öziga ishonchni, becharani aybi rus böganida, daje eslimz Shatskihlagayam qanaqa muomila böganini, tinchgna futbolni zapret qilish kk i vsyo qanchadan qancha pul oddiy halq qölida aylanadi\n24 окт 14:45:35\nShomurodov yetib kelgan joyi shu bolsa kerak manimcha. Chunki boshqa ligalarga otgan xujumchilar allaqachon gollar sonini "Ranggi Sovuq 0 " raqamidan 4, 5 taga ozgartirib yubordi Ronaldu, Lukaku, Jeko, jadvalni pastki qismida Destro 4 talab urib qoygan bizni shoring qurg'ur Eldorjon xali shu 0 ni ichidan chiqa olmayapdi eng alamlisi anu Qoratoy Abraxam xam 2 ta urib qoydi dardingni kimga aytsishni xam bilmiysan endi mani ayibga buyurmiysan Ranaldu muxlisi bolmasam xam APLni tamosha qilaman bugun Eldorjon.\n24 окт 14:42:29\nNizam real chik 4-2\nEldorni tarkibda tushushiga bogliq 90% KR\n24 окт 14:26:33\nнима хам деярдик еш болани рахбар килиб куйгандан кейин нима булсин ПФЛда\n24 окт 14:31:26\nAkmal Normurodov фойдаланувчининг фикрига жавоб бериш\nЭшитдик-да! "Насаф" Абдухолиқов ва Черанга қизиқмоқда\nЕЧЛ. "Реал Мадрид" камчиликдаги "Интер"га умуман имкон қолдирмади\nСуперлигага қайтган "Нефтчи"да молиявий инқироз бошландими?\n2022 йилги Ўзбекистон Суперкубоги санаси маълум


БАЪЗИЛАРНИНГ ЮЗИГА ТУТИЛГАН ОЙНА » MUZAFFAR.UZ\nМИРОЛИМ ҚИЛИЧЕВ: “ФИТНА” СЕРИАЛИ БАЪЗИЛАРНИНГ ЮЗИГА ТУТИЛГАН ОЙНА БЎЛДИ”\nШу кунларда намойиш этилаётган “Фитна” телесериали кўпчилик телетомошабинларнинг нигоҳини телеэкранларга қаратди, десак хато бўлмайди. Сабаби ундаги воқеалар ҳаққоний ва айни кунлардаги муаммоларни ўзида акс эттираяпти. Шу боис бўлса керак, ушбу сериалда рол ижро этган актёр ва актирисалар қисқа фурсатлар ичида мухлислар эътиборини қозонди. Биз “Фитна” сериали ҳақида батафсил маълумотга эга бўлиш учун унда бош роллардан бирини ижро этган истеъдодли актёр Миролим Қиличевни суҳбатга тортдик.\nАйни кунларда телетомошабинлар томонидан севиб томоша қилинаётган “Фитна” сериалида бош роллардан бирини ижро этгансиз. Суҳбатимиз аввалини ушбу сериал ҳақидаги фикрларингиз билан бошласак...\nБу ҳақида батафсил тўхталадиган бўлсак режиссёр Дилшод Аҳмедовнинг айтиши бўйича сериал саксон сериядан иборат. Ҳозир биринчи фасли тугади. Чунки ҳали қолган сериаларини суратга олишга улгургани йўқ. Мана шу бир ой ичида қолган серияларини олишга улгурса кейин яна давом этади. Саксон серия бу саксон кун дегани, тахминан яна уч ойча эфирга кетиши мумкин. Сериал ҳақиқатдан ҳам халққа ёқди, одамларнинг юрагига кириб борди. Чунки мавзу халққа яқин ва айнан ҳозирги ҳаётдан олинган.\nУшбу сериалга сизни ким таклиф этган?\nМени сериалга режиссёр Дилшод Аҳмедов таклиф қилди. У билан аввалдан яқин дўстмиз ва доим ҳамкорликда ишлаб келамиз. Мен қўлимдан келганча, сериалларда дўстимга ёрдам бериб келаман. Бундан олдин ҳам у режиссёрлик қилган “Виждон азоби” сериалида терговчи ролини ижро этганман. Ушбу сериал ҳам телетомошабинлар томонидан яхши кутиб олинди. “Фитна” да эса Дилшод менга “Ўртоқ, бош қаҳрамонимиз Лоланинг эрини роли бор, шуни ўйнаб бер” , деди ва мен унинг таклифини қабул қилдим.\n“Фитна” сериалининг айнан қайси томонлари сизга маъқул келди ва нима сабабдан унда роль ижро этишга рози бўлдингиз?\nСценарийнинг ҳаққонийлиги яъни ҳаётий воқеаларга асосланганлиги менга маъқул келди. Аввалига бош қаҳрамон ролини Вазира Юнусова ва яна бошқа кўпгина актирисалар ижро этиб кўришди. Аммо Лола ролига Лола Пиримқулова деган ёш ва иқтидорли актириса маъқул кўрилди. Сериалда рол ижро этишга розилик билдирганлигимнинг сабабларидан яна бири суҳбатимиз аввалида айтганимдек, режиссёр Дилшод Аҳмедов яқин ўртоғим ва унинг фильмлари жуда омадли чиқяпти. Тўғрисини айтсам, сценарийни батафсил ўқиб чиқмаганман. Дилшод баъзи жойларини гапириб бергандаёқ рол ижро этишга рози бўлганман.\nСериал ҳаётда содир бўлган воқеалар асосида суратга олинган, дейишади. Ростдан ҳам шундайми?\nҲар қандай сериал ёки бадиий фильм воқеалари айнан ҳаётдан олинса у одамларнинг юрагига жуда тез етиб боради. Албатта, “Фитна” сериали ҳам бундан мустасно эмас ва у айнан ҳаётий воқеалар асосида суратга олинган. Аслида ёзувчининг кўрган-кечирганлари, ҳаётий кузатишлари ва кимдандир эшитган воқеалари тугал бир асар сифатида дунёга келади. Режиссёрлар эса уни сал-пал ўзгартириб, яъни кинобоп қилиб, сценарий ёзишади. Ҳақиқатдан ҳам “Фитна” сериалида яқиндагина интернетда шов-шув бўлган воқеалар ўз аксини топиб борди. Дилшод ушбу сериални турк киноижодкорлари усулида олди, десам муболаға бўлмайди. Яъни бу ёқдан суратга олади, тайёрлайди ва бир ҳафта ичида эфирга узатади. Бу аслида жуда мураккаб жараён ва бунда режиссёрнинг маҳорати муҳим ўрин тутади.\nБаъзи телетомошабинлар томонидан сериал ҳақида танқидий фикрлар ҳам билдириляпти. Бунга сизнинг муносабатингиз қандай?\nАлбата, ҳар бир ижод маҳсули юз фоиз ҳаммага ёқмайди.Бунинг иложи ҳам йўқ. Лекин сериални жуда кўпчилик севиб томоша қиляпти. Масалан, кўча-кўйда юрганимизда ёки тадбирларда бўлганимизда юртдошларимиз охири нима бўлади, дея қизиқиш билан сўрашади. Кўпчилик телетомошабинлар ҳар куни сериал бўладиган соатни пойлаб туришини, шунга вақт ажратаётганлигининг гувоҳи бўляпмиз. Энди бу сераил балки маиший мавзуда бўлганлиги учун кимларгадир ёқмаган ва уларнинг дунёқарашига тўғри келмаган бўлиши ҳам мумкин. Лекин бу менимча, жуда катта аҳамиятга эга эмас, деб ўйлайман. Шахсан ўзим сериалда рол ўйнаш жараёнида бундан кейинги воқеалар қандай бўларкан, дея қизиқиб кетганман. Ўртоғим Ҳамдам билан қайнакамнинг хотини ўртасидаги воқеалар шундай ҳолатга олиб келинганки, бу томошабинлардан ташқари ўзимизга ҳам жуда қизиқ туюлган. Сериал ҳақидаги танқидга оддий қарайман. Чунки танқид бўлиши муқаррар. “Гамлет” спектаклида Гамлетнинг шундай бир гапи бор: “Томоша жараёнида театрга тушган томошабин шундай ларзага келадики, бўлаётган воқеалардан ўз қилмишларини, ўз кирдикорларини кўради ва ўзига гўёки ойна тутилаётгандек бўлади”. Албатта, кимдир шунга ўхшаш воқеаларни бошидан ўтказган бўлса бу унга ёқмаслиги “Энди шуниям олиб чиқадими”, дея эътироз билдириши мумкин. Лекин ҳақиқатга тик боқилса, бу каби воқеалар ҳаётда кўп учрайди ва улар асосида суратга олинган фильмлар кўпчилик учун ойна вазифасини ўтайди.\nМухлислар сералнинг дастлабки қисмлари қизиқроқ эди, кейингилари унчалик эмас, деган фикрларни билдиришяпти. Бунга сизнинг муносабатингиз...\nСериалдаги воқеалар ҳақиқий ҳаётни экранга олиб чиқиш бўйича янгилик бўлди, десам янглишмаган бўламан. Кейинчалик воқеалар жуда майдалашиб кетди, шекилли. Шунинг учун охирги сериялари балки одамларга манзур бўлмагандир. Аслида бундай ҳолат кўпчилик сериалларда кузатилади. Дастлабки сериялар билан томошабинларни жалб қилиб олишадида, кейин у ёғи майдалашиб кетади. Масалан, турк сераилларининг ҳам бошланиши жуда зўр бўладию кейингилари зерикарли тус олади. Аммо охири қизиқарли якун топади. “Фитна” ҳақидаги мухлисларнинг фикрига эътирозим йўқ. Чунки улар ҳамиша ҳақ. Албатта, бу танқид ва эътирозлардан режиссёр тўғри хулоса чиқариб, кейинги серияларни кучайтириши керак. Бу ҳақда Дилшодга ўзим ҳам айтиб қўяман.\nУшбу сериалда роль ижро этган актёр ва актирисалардан кимларнинг маҳоратига тан берасиз?\nБу сериалда жуда кўп ёш актёр ва актирисалар рол ижро этишган. Уларнинг ҳаммаси ўз ролини маҳорат билан ўйнашган,албатта. Шулар орасидан Феруза Норматованинг ижроси менга ёқди. Лола Пиримқулова ҳам ўз ролини яхши ижро этган. Ўртоғим Акмал Назаров ва Ҳамдам ролини ўйнаган йигитнинг ҳам маҳорати яхши. Дониёрни ҳам шулар қаторига қўшишимиз мумкин. Санжар деган ёш актёр йигитимиз ҳам ёмон эмас. Ёшларга фақат омад тилайман!\nҲамдам ролини ижро этган актёр ушбу ролни ўйнаганлигидан жуда афсусда экан. Шахсан сизда ҳам шундай ҳолатлар бўлдими?\nҲамдам ролини ўйнаган йигит афсусдаман дейди, лекин аслида ундай эмас. Чунки у ролни ўйнашдан олдин ҳаммасини билган ва шунга рози бўлган. Энди бу актёрларнинг ўзини реклама қилиш учун гапирадиган гапи, деб ўйлайман. Аслини олганда у афсусда эмас. Чунки битта шу роли билан халққа танилди. Бу ролни очиб беришда режиссёр Дилшод Аҳмедов унга катта ёрдам берди. Албатта, кўчада одамлардан сўкиш эшитади, кампирлар бировнинг оиласини буздинг, дея қарғаб кетишади. Лекин буларнинг ҳаммаси актёр учун яхши ҳолат. Шу роли одамларга таъсир қилибдики, улар яхшими-ёмонми муносабат билдиришяпти.\nЎзим эса сериалдаги ролимдан афсусдаман, деёлмайман. Рол менга маъқул.\nСизнингча, сериалнинг бўшроқ томонлари нимада? Четдан танқидий нигоҳ ҳам ташлаб турасизми?\nТўғрисини айтсам, ўзим сериални тўлиқ кўролмадим. Чунки унинг экрандаги намойиши театрдаги спектаклимизнинг вақтига тўғри келади. Шунинг учун сериалнинг бўшроқ томонлари нимада эканлиги ҳақида аниқ айтолмайман. Менимча, саёз томонлар ҳамма сериалларда учрайди. Тўғри, бундай томонлари йўқ сериаллар ҳам бор. Масалан, олдин “Занжир” деган сериал бўларди бизнинг ёшлик пайтларимизда. Мана шу сеариални айтиш мумкин сайёз томонлари йўқ, деб. Ёки “Жийда гули” ва “Шайтанат” сериалларида камчиликлар кузатилмайди. Булар профессионал тарзда суратга олинган. Аммо ҳозирги сериалларда камчиликлар кўп. Менга энг ёқмайдиган жиҳати, кўпчилик сериалларнинг кераксиз чўзиладиган томонлари кўп. Воқеалар ривожи кам бўлганлиги учун атай чўзишади баъзи режиссёрлар. Бу томошабинларга ҳам сезилади, албаттат ва уларнинг танқидига сабаб бўлади.\n“Фитна” ни соф ўзбекона сериал деб айтиш мумкинми?\nЙўқ, соф ўзбекона сериал эмас бу. Агар шундай сериал ишлайдиган бўлсак ҳаётимиздаги баъзи бир камчиликларимизни яширишимиз керак бўлади. Чунки соф ўзбекона сериал бу халқимизнинг юзи бўлади. Шундай бўлгач унинг ёмони яширилиб, яхшиси оширилиши шарт. Шу боис “Фитна”ни ҳақиқий миллий сериал дейишга ожизман. Бу айни кунларда ҳаётимизда рўй бераётган воқеаларни ўзида акс эттирган замонавий сериал.\nБарчани қизиқтирган сўнгги савол: Сериал қандай якун топади?\nЯхшилик билан тугайди, албатта. Менинг хотиним ролини ўйнаётган Лоланинг қаҳрамони вафот этди. Феруза Норматова ижро этаётган Нозима ҳам ўлади. Сериалдаги қайнакам жинни бўлиб қолади. Тўғрисини айтсам, охири нима билан тугашини ўзим ҳам батафсил билмайман. Лекин албатта, яхшилик билан тугаши керак. Агар шундай тугамаса халқ шунча севиб томоша қилганлигини унутиб юборади. Шунинг учун ҳар бир яхши асар яхшилик билан тугаса у одамларнинг юрагида мангу сақланиб қолади.\nСизларга ҳам катта раҳмат эътибор учун.\nКўрилган: 1 910\nЧоп этилган: 22-01-2020, 05:37\nВақт ила жанг қилиб ўтмоқда умр\nЧоп этилган: 7-08-2020, 04:56


Флаконлар 10 ва 20 мл дан қўллаш бўйича йўриқномаси билан бирга картон қутига жойланган\nФаол модда: Цетиризин гидрохлориди - 10 мг/мл, ёрдамчи моддалар – глицерол, пропиленгликоль, натрий сахаринат, метилпарагидроксибензоат, натрий ацетати, сирка кислотаси, сув.\nКатталар ва 6 ойликдан катта болалар учун: Қичишиш, аксириш, ринорея, кўз ёшини оқиши, конъюнктивани гиперемияси каби йил давомидаги ва мавсумий аллергик ринит ва аллергик конъюнктивит симптомларини даволаш учун, тошмали иситма (поллиноз), аллергик дерматит; эшакеми, шу жумладан Квинке шишини сурункали идеопатик эшакеми ва бошқа аллергик дерматозлар, шу жумладан қичишиш ва тошмалар билан бирга кечувчи атопик дерматитларни даволаш учун қўлланади.\nИчга. 6 -12 ойликкача бўлган болалар: 2,5 мг (5 томчи) кунига 1 марта. 1 ёшдан 2 ёшгача болалар: 2,5 мг (5 томчи) кунига 2 мартагача. 2 ёшдан 6 ёшгача болалар: 2,5 мг (5 томчи) кунига 2 марта ёки 5 мг (10 томчи) кунига 1 марта. Катталар ва 6 ёшдан ошган болалар: Суткалик доза – 10 мг (1 таблетка ёки 20 томчи). Баъзида 5 мг бошланғич доза терапевтик самарага эришиш учун етарли бўлиши мумкин. Буйрак етишмовчилиги бўлган беморларда доза креатинин клиренсига қараб камайтирилади: креатинин клиренси 30-49 мл/мин – 5 мг кунига 1 марта; 10-29 мл/мин – 5 мг кунора.\nУйқучанлик, бош оғриғи, оғизни қуриши; кам – бош оғриғи, бош айланиши, мигрень, диарея, аллергик реакциялар, ангионевротик шиш, қичишиш, эшакеми.\nПрепаратнинг ҳар қандай компонентларидан бирига ёки гидроксизинга бўлган юқори сезувчанлик. Ҳомиладорлик, лактация даври. 6 ойликкача бўлган болалик ёши.\nСурункали буйрак етишмовчилиги (ўртача ёки оғир даражали), кексалик ёши (коптокча фильтрациясини пасайиши мумкин). Кўкрак сутига ўтади.Автомобиль ҳайдаш ва механизмларда ишлаш қоблиятини объектив миқдорий баҳолашда, 10 мг тавсия этилган доза буюрилганида, қандай бўлмасин нохуш кўринишлар аниқланмаган, шунга қарамасдан эҳтиёткорликка риоя қилиш тавсия этилади.\nҚуруқ жойда, 25 С дан паст ҳароратда, болалар олаолмайдиган жойда сақлансин.


“Ўзбекнефтгаз”: Пропан-бутан аралашмасини олиш қурилмасининг 3-навбатида таъмирлаш ишлари амалга оширилди — Teletype\n“Ўзбекнефтгаз”: Пропан-бутан аралашмасини олиш қурилмасининг 3-навбатида таъмирлаш ишлари амалга оширилди\nХусусан, Шўртан нефть ва газ қазиб чиқариш бошқармаси Бош иншоотида жойлашган Пропан-бутан аралашмаси олиш қурилмасининг 3-навбатида огоҳлантирилган режали тўла таъмирлаш ишларини амалга ошириш учун барча моддий-техник ресурслар ва эхтиёт қисмлар тайёр ҳолатга келтирилиб, тўхтатилган эди.\nАйни пайтда завод ва тегишли департаментлар мутахассисларидан иборат ишчи гуруҳ томонидан қурилмада барқарор ишлаб чиқаришни ташкил этиш ва ишлаб чиқариш кўрсаткичларини бажарилишини таъминлаш учун режали таъмирлаш ишлари муваффақиятли бажарилди.\nҚурилмани сифатли таъмирлаш натижасида куз-қиш мавсумида тўхтовсиз, барқарор ишлашини ва белгиланган режа кўрсатгичлари бажарилишини таъминлашга эришилди.\nПропан-бутан аралашмаси олиш қурилмасининг 3-навбати режали тўла таъмирлашга тўхтатилган даврда Шўртан нефт ва газ қазиб чиқариш бошқармаси Бош иншоотидаги газни қайта ишлаш қурилмаларининг иш режимлари оптималлаштирилди.\nНатижада қайта ишлаш жараёнига узатилаётган умумий газ хажми кунлик 9,0 млн куб метрга қисқартирилиши олди олинди.\nМаълумот учун: Шўртан нефть ва газ қазиб чиқариш бошқармаси Қашқадарё вилоятининг Ғузор тумани ҳудудида жойлашган бўлиб, 1980 йилда ишга туширилган. Пропан-бутан аралашмасини олиш қурилмасининг 3-навбати эса 2008 йилда ишга туширилган бўлиб, қўрилма йилига 3,0 млрд куб метр табиий газни қайта ишлаб 57,8 минг тонна суюлтирилган газ ва 24,0 минг тонна газ конденсати ишлаб чиқаришга мўлжалланган.


«Бахтиёрлар диёри» кўрик-танлови\nЎзбекистон Республикасининг Биринчи Президенти Ислом Каримов хотирасига бағишлаб, «Фарзандларимиз биздан кучли, билимли, доно ва албатта, бахтли бўлишлари шарт» шиори остида Касб-ҳунар таълими муассасалари ва академик лицейлар ўқувчи-ёшлари ўртасида кўрик-танлов ўтказилди.\nТўрт босқичда ўтказилган танловнинг якуний – Республика босқичи 18 сентябрь куни пойтахтимиздаги Ёшлар ижод саройида бўлиб ўтди.\nТанловда юқори натижаларга эришган Самарқанд темир йўл транспорт касб-ҳунар коллежи, Ички ишлар вазирлиги Жиззах академик лицейи, Олмалиқ қурилиш ва уй-жой коммунал хўжалиги касб-ҳунар коллежи, Тошкент шаҳар педагогика коллежининг вакиллари ўзаро беллашдилар.\nИштирокчилар мамлакатимизда олиб борилаётган ислоҳотлар самарасини ўзлари яшаётган ҳудудлар, таҳсил олаётган таълим муассасалари мисолида кўрсатиб бердилар.\nЎзбекистонни мадҳ этувчи, Ватанга муҳаббат ва садоқат, инсонпарварлик фазилатларини тарғиб қилувчи, ёшларни фидокорликка ундовчи ижодий чиқишларини санъат турлари ёрдамида намойиш этдилар.\nИчки ишлар вазирлиги Жиззах академик лицейи талабалари танлов ғолиби деб топилди.\nТадбирда Ўзбекистон Республикасининг Биринчи Президенти Ислом Каримовнинг рафиқаси Татьяна Акбаровна Каримова иштирок этди. Танлов иштирокчилари ва ғолибларига Ислом Каримов Фонди томонидан «Ислом Каримов – Мустақил Ўзбекистон асосчиси» хотира китоблари тақдим этилди.


Сирдарёликлар Каримовни кутаяпти\nСирдарё вилояти маркази Гулистон шаҳрига президент Ислом Каримовнинг ташриф буюриши кутилмоқда.\nСирдарё вилоятининг Гулистон шаҳрида мактаб ўқувчилари ҳафта бошида навбатдаги шанбаликка чиқарилди.\n- Асосан ўтлардан тозалаш, оқланмаган жойларни оқлаш. Шаҳарнинг ўзида бўлаяпти бу ишлар. Асосан тозалаётганлар битирувчи ўқувчилар. Эртага отахоннинг ўзлари келар экан. Катта келар экан.\nОзодлик: Президентни назарда тутаяпсизми?\n- Ҳа. “Бир-иккитасининг попугини пасайтириб кетади”, дейишаяпти. Тепадагиларни. Чунки ҳар доим машҳур Сирдарё қовунлари, тарвуз экилар эди. Шоли кўпроқ экилар эди. Уларга рухсат бермай, қанчасиникини ҳайдаб ташлади. Масалан, 2-3 гектар экканларникини ҳайдаб ташлаган. Фақат “пахта экилсин” деб. Энди “шулар барибир тепага етиб борган” дейишаяпти. Кимлардир барибир шикоят қилган-да.\nОзодлик: Энди эртага Каримовнинг келиши аниқ дейишаяптими?\n- Одамларнинг кўпи билмайди, тепароқдан сўраб кўрдим, - деди сирдарёлик суҳбатдош.\nЎзини Комилжон дея таништирган гулистонлик суҳбатдошга кўра эса айни пайтда шаҳарда бир қаватли савдо дўконлари бузилиб, қайта қурилмоқда.\n- Шаҳарда магазинлар ҳаммаси бузилиб, қайтадан икки қаватли қилиб қурилаяпти, - дейди гулистонлик Комилжон ака.\n“Эзгулик”жамиятининг Сирдарё вилояти бўлими фаоли Исроил Ризаев Гулистон шаҳрида ободонлаштириш ишлари сўнгги 20 кун ичида давом этаётганини билдирди. Ҳуқуқ фаоли Гулистонга шу кунларда президент Каримовнинг келиши ҳақида аниқ манбалар айтаётганини ҳам қўшимча қилди:\n- Шахсан вилоят ҳуқуқ-тартибот, ҳомийлик ташкилотларининг раҳбарлари бевосита аҳоли гавжум жойларда, савдо марказларида юриб, нарх-навони кузатаётганликлари ҳақида гап-сўзлар бўлиб турибди. Ҳаттоки “3 июнда келар эмиш” деган гаплар ҳам бор. Келиши аниқ. Чунки охирги марта Абдуқодир Жалоловни (Сирдарё вилоятининг собиқ хокими - таҳр.) олиб ташлаган сессияда 2004 йил келган бўлса, демак, президентнинг вилоятимизга мана 7 йиллар бўлаяпти келмаганига, - дейди Исроил Ризаев.\nҲуқуқ фаоли президентнинг Сирдарё вилоятига келишини сўнгги пайтларда вилоятдаги коррупция, ҳуқуқ-тартибот соҳасидаги қонун бузилишлари, ҳалқнинг норозилиги билан боғламоқда. Бироқ, унингча:\n- Жиддий ўзгаришлар бўлмайди. Лекин нисбатан ўзгариш бўлиши мумкин, - дейди “Эзгулик” жамиятининг Сирдарё вилоятидаги вакили Исроил Ризаев.


Эронда Ширин Ибодийнинг синглиси ҳибсга олинди\n25 январ 2021, Тошкент вақти: 23:13\nЭронда Нобел тинчлик мукофоти совриндори Ширин Ибодийнинг синглиси Нушин Ибодий қўлга олинди.\nЭрон мухолифатига тегишли сайтларнинг хабар қилишича, Нушин Ибодий душанба куни ўз хонадонида хавфсизлик кучлари томонидан ҳибсга олинган.\nШирин Ибоийнинг CNN телеканалига билдиришича, унинг синглиси инсон ҳуқуқлари соҳасида фаолият юритмаган ва июн ойидаги президент сайловидан сўнг Теҳронда ўтказилган аксил-ҳукумат намойишларида ҳам иштирок этмаган.\nХабарларга кўра, таниқли журналист Машаллоҳ Шамсолваезин ва аёллар ҳуқуқ ҳимоячиси Мансура Шожаий ҳам Эрон расмийлари томонидан ҳибсга олинган.\nЯкшанба куни Эрон пойтахти Теҳронда мухолифат тарафдорлари ва хавфсизлик кучлари ўртасида тўқнашувлар рўй берди. Намойишлар чоғида ўқ узилди ва оқибатда камида саккиз киши нобуд бўлди.\nАйни пайтда АҚШ президенти Барак Обама Эрон ҳукуматининг норозилик намойишларини куч билан бостирганини кескин қоралаб, рўй берган хунрезлик ва мухолифат фаоларининг ҳибсга олинишини “ёвузлик”, дея атади.


Солиқ қонунчилигидаги янгиликлар бўйича тадбиркорлар билан давра суҳбати\nЎзбекистон Савдо-саноат палатаси раиси Хоразм вилоятида бўлди\nЎзбекистон Республикаси Савдо-саноат палатаси тўғрисида”ги Қонуннинг 22-моддасида белгиланган Савдо-саноат палатасининг қонун ижодкорлиги соҳасидаги ваколатларини амалга оширган ҳолда, Палата томонидан қонунчилик ҳужжатлари лойиҳалари юзасидан Жамоатчилик экспертизалари ўтказилиб, уларнинг тадбиркорлик фаолиятига таъсирини баҳолаган ҳолда, салбий ҳамда ижобий характердаги Хулосалар бериб келинмоқда.\nХусусан, жорий йилнинг ўтган даври мобайнида 451 та норматив-ҳуқуқий ҳужжат лойиҳаси Палата томонидан кўриб чиқилиб, Жамоатчилик экспертизаси хулосалари берилди.\nМисол учун, “Ўзэлтехсаноат” уюшмаси томонидан ишлаб чиқилган Ўзбекистон Республикаси Вазирлар Маҳкамасининг “Телекоммуникация, хавфсизлик ва бошқа давлат ҳамда ҳудудий дастурлар доирасида йўналишлардаги лойиҳаларда иштирок этиш учун илмий-тадқиқот ва тажриба-конструкторлик марказлари (R&D) фаолиятини ташкил этиш чора-тадбирлари тўғрисида”ги Қарори (ID-46269) лойиҳаси жамоатчилик экспертизасидан ўтказилиб, у юзасидан қуйидагича Жамоатчилик экспертизаси хулосаси берилди:\n1. Лойиҳа 1-банди билан илмий-тадқиқот ва тажриба-конструкторлик марказларининг фаолият йўналишлари ва асосий вазифалари белгиланган.\nТаъкидлаш лозимки, мазкур турдаги марказлар тадбиркорлик субъектлари томонидан ҳам ташкил этилиши мумкин.\nБунда, лойиҳада юқорида келтирилган марказларнинг фаолият йўналишлари ва асосий вазифаларини белгилаб қўйиш мазмунан тадбиркорлик эркинлиги тамойилларига зид келади.\nШу боис, лойиҳада фақат давлат томонидан ташкил қилинадиган илмий-тадқиқот ва тажриба-конструкторлик марказларининг фаолият йўналишлари ва асосий вазифаларини белгилаб қўйиш мақсадга мувофиқ.\n2. Лойиҳа 3-банди учинчи хатбошисига кўра: “Давлат дастурлари ва бошқа маҳаллий дастурлар доирасида амалга ошириладиган телекоммуникация, хавфсизлик ва IT-лойиҳаларда иштирок этиш истагини билдирган хорижий ишлаб чиқарувчи ва хизмат кўрсатувчи компанияларга республикада ўзларининг илмий тадқиқот ва тажриба-конструкторлик марказларини (R&D) очиш талаби қўйилади”.\nБунда, хорижий ишлаб чиқарувчи ва хизмат кўрсатувчи компанияларга республикада ўзларининг илмий тадқиқот ва тажриба-конструкторлик марказларини (R&D) очиш талаби белгиланмоқда, яъни янги турдаги мажбурият юкланмоқда.\nБироқ, мазкур талаб лойиҳа муаллифи томонидан асослантирилмаган, хорижий тажриба келтирилмаган.\nШунингдек, мазкур талаб мазмунан хорижий инвесторларнинг ҳуқуқий ва молиявий аҳволини оғирлаштириб, уларнинг ушбу соҳага эркин киришини чекланишига олиб келиши мумкин.\nЮқоридагиларни инобатга олган ҳолда, лойиҳа 3-банди учинчи хатбошиси ва 4-бандини чиқариб ташлаш лозим.\n3. Лойиҳа 1-иловаси билан Илмий-тадқиқот ва тажриба-кострукторлик марказлари (R&D) намунавий тузилмаси тасдиқланмоқда.\nМазкур Хулосанинг 1-бандида келтирилган асосларни инобатга олиб, лойиҳа 1-иловасини фақат давлат томонидан ташкил қилинадиган марказларга нисбатан татбиқ этилишини белгилаб қўйиш лозим.\n4. Лойиҳа 2-иловаси билан Илмий-тадқиқот ва тажриба-конструкторлик марказларининг намунавий низоми тасдиқланмоқда.\nМазкур Хулосанинг 1-бандида келтирилган асосларни инобатга олиб, лойиҳа 2-иловасини фақат давлат томонидан ташкил қилинадиган марказларга нисбатан татбиқ этилишини белгилаб қўйиш лозим.\n5. Лойиҳа 3-иловаси билан Телекоммуникация, хавфсизлик ва бошқа давлат ҳамда ҳудудий дастурлар доирасида йўналишлардаги лойиҳаларда иштирок этиш учун илмий-тадқиқот ва тажриба-конструкторлик марказлари (R&D) фаолиятини олиб бориш тартиби тасдиқланмоқда.\nМазкур Хулосанинг 1-бандида келтирилган асосларни инобатга олиб, лойиҳа 3-иловасини фақат давлат томонидан ташкил қилинадиган марказларга нисбатан татбиқ этилишини белгилаб қўйиш лозим.\n6. Лойиҳа 4-иловаси билан Илмий тадқиқотларга ва тажриба-конструкторлик ишланмаларга доир харажатларни фойда солиғи бўйича солиқ солинадиган базадан 2 коэффициент қўлланилган ҳолда чегириш тартиби тасдиқланмоқда.\nШуни инобатга олиш лозимки, солиқ маъмуриятчилигига доир асосий масалалар Солиқ кодекси билан белгиланган.\nХусусан, Кодекснинг 312-моддасида илмий тадқиқотларга ва (ёки) тажриба-конструкторлик ишланмаларига доир харажатларга оид нормалар белгиланган.\nБироқ, Солиқ кодексида Ҳукуматнинг юқоридаги тартибни белгилаши назарда тутилмаган.\nБунда, Солиқ кодекси талабларидан четга чиқиш ҳолати кузатилмоқда.\nШу сабабли, лойиҳа 4-иловасида назарда тутилган масалаларни Солиқ кодекси доирасида белгиланиши юридик жиҳатдан тўғри бўлар эди.\nЮқоридагиларни инобатга олиб, лойиҳа 4-иловасини чиқариб ташлаш лозим.


9 марта, 13:42 593 0\nЎзгидромет хабарига кўра, бугун Ўзбекистонда жуда илиқ ва қуруқ об-ҳаво бўлиши кутилмоқда. Ҳудудларнинг кўп қисмида куннинг ўртасига келиб, ҳаво +20...+22 даражагача исийди. Фақат Кавказ ҳудудларидан шимолий ҳудудларга булутли массивлар киради, бунда Қорақалпоғистонда, Хоразм вилоятида баъзи жойларда бироз ёмғир ёғиши мумкин ва ҳаво ҳарорати +9...+14 даража илиқ атрофида бўлади.\n10 март куни фронтал зона ўтишида баъзи жойларда ёмғир ёғади, момақалдироқ бўлиши мумкин. Фақат Қорақалпоғистонда, Хоразм вилоятида ёғингарчиликсиз об-ҳаво бўлиши кутилмоқда. Ҳаво ҳарорати кечаси +7...+12 даража илиқ, кундузи +10...+15 даража илиқ бўлади.\n11 март куни республика ҳудудининг кўп қисмида ёмғир кузатилмайди, фақат Сурхондарё, Андижон, Наманган, Фарғона вилоятларида баъзи жойларда ёмғир ёғади, Тошкент вилоятида баъзи жойларда кечаси ва эрталаб бироз ёмғир ёғади. Ҳаво ҳарорати +12...+17 даража илиқ атрофида бўлади.\n12 март куни Ўзбекистон ҳудудининг кўп қисмида қуруқ ва илиқ об-ҳаво бўлиши кутилмоқда. Ҳаво ҳарорати кундуз куни +20...+22 даража илиқгача кўтарилади. Фақат шимолий ҳудудларда об-ҳаво ўзгаришни бошлайди. Қорақалпоғистонда, Хоразм вилоятида баъзи жойларда ёмғир ёғиши, момақалдироқ бўлиши мумкин. Ҳаво ҳарорати шимолий ҳудудларда +2...+7 даража илиқгача пасаяди.\nЎзбекистоннинг тоғли ҳудудларида ушбу даврга қор кўчиши хавфи сақланиб туради.


Ўзбекистон жаҳонга машҳур "бренд"лар ҳамкорлигида электротехника маҳсулотларини ишлаб чиқармоқчи / Ўзбекистон янгиликлари, энг сўнгги хабарлар\nСИЁСАТ 0 Шархлар 1036 кўрилди\nЎзбекистон жаҳонга машҳур "бренд"лар ҳамкорлигида электротехника маҳсулотларини ишлаб чиқармоқчи\nШавкат Мирзиёев 22 май куни электротехника саноатини ривожлантириш, ишлаб чиқариш ва экспорт ҳажмини ошириш масалаларига бағишланган йиғилиш ўтказди. Унда экспорт-импорт конъюнктурасини ўрганиш асосида электротехника саноатини ривожлантириш, янги маҳсулотларни ўзлаштириш ва рақобатбардошлигини мустаҳкамлаш масалалари муҳокама қилинди.\nЙиғилишда мутасаддиларга белгилаб берилган вазифалар:\n— “Ўзэлтехсаноат” уюшмасига 2022 йилгача ишлаб чиқариш ҳажмини икки бараварга ошириш ҳисобига импортни оптималлаштириш ва экспортни 500 миллион долларга етказиш;\n— маҳсулотлар экспортида транспорт харажатларини камайтириш;\n— импорт ўрнини босувчи маҳсулотлар кўламини кенгайтириш, уларнинг таннархини камайтириш;\n— музлатгич ва иситиш ускуналари, компьютер технологиялари, мобил алоқа воситалари, қуёш панеллари ва бошқа юқори технологик маҳсулотлар ишлаб чиқаришни кенг йўлга қўйиш орқали корхоналарнинг ички бозордаги ўрнини янада мустаҳкамлаш;\n— Иқтисодиёт ва саноат вазирлиги, “Ўзэлтехсаноат” уюшмасига янги маҳсулотларни ўзлаштириш бўйича “йўл харитаси” ишлаб чиқиш;\n— жаҳонга машҳур “бренд”лар билан қўшма лойиҳаларни амалга ошириш, маҳсулотларни халқаро стандартлар асосида сертификатлаш тизимини йўлга қўйиш;\n— “Навоий” ва “Жиззах” эркин иқтисодий зоналарида янги лойиҳаларни жойлаштириш, “Термиз” эркин савдо зонасини ташкил этиш бўйича таклифлар билдирилди. Тармоқни жадал ривожлантириш, ишлаб чиқарувчилар учун қулай шароит яратиш мақсадида замонавий инфратузилмага эга электротехника технопарклари ташкил этиш зарурлиги таъкидланди.\nШавкат Мирзиёев қорақалпоғистонлик фаоллар билан мулоқот қилди\nПрезидент Мўйноқ туманига борди\nПрезидент раислигида биринчи ярим йилликдаги натижалар муҳокама қилинди


20 тa янги иш излaш вaқти кeлгaнлигини aнглaтувчи aлoмaтлaр | LifeHaq.uz\nБугунги кунда меҳнат бозори иш ҳақи даражаси доираси кенг бўлган вакансияларнинг жуда кўп турларини таклиф этмоқда. Бироқ, бу қанчалар оддий жарангламасин, пул – бу ҳал қилувчи нарса эмас. Ҳаттоки, нуфузли компаниядаги фаолият ҳам сизга руҳий бадастирликни ва мансаб шохсупасидан кўтарилишни кафолатламаслиги мумкин. Агар мана шу мақолада келтирилган белгилардан бирортаси сизнинг ҳаётингизда мавжуд бўлса, у ҳолда ишингизни алмаштириш ҳақида аниқ ўйлаб кўришингизга тўғри келади.\n1. Сизга шижоат етишмайди\nАгар: Сиз қачон сўнгги бор уйқудан навбатдаги иш куни хусусида муайян бир ҳаяжон ва тўлқинланиш ҳисси билан уйғондингиз. Сизнинг олдингизда ҳамкорликнинг янги истиқболлари ва имкониятлари очилишидан хурсандлик аллақачонлар ўтмишда қолди – бу лавозимга сиз эндигина келиб ўрнашган даврда. Иш сизда кўпроқ мутаассиблик билан уйғунлашадими? Сизнинг ҳаётингизни эслатадими? Янги иш излаш тўғрисида ўйлаб кўриш вақти келди!\n2. Сиз бахтиёр эмассиз\nЭҳтимол, бундан ҳам баттарроқдир: сиз янги кун учун нафақат хурсанд эмассиз,балки ҳар тонг ўзингизни бахтсиз ҳис қилаётгандирсиз. Буларнинг барчасига сиз деярли бутун вақтингизни бераётган ишингиз сабаб бўлиши эҳтимоли каттадир. Бунга на сизнинг раҳбарингиз, на сизнинг ҳамкасбларингиз айбдор. Балки, сиз жамоада ўз ўрнингизни бироз нотўғрироқ қўйгандирсиз.\nБироқ бу дегани энди сиз ҳаётингиз охиригача азобланишгизга мажбурсиз, дегани эмас. Ўз хатоларингиздан сабоқ чиқаринг ва келажакка олға қадам ташланг. Ўзингизга мақбул иш ўрни топинг ва янги ишингиз сиз учун севимли машғулотга айлансин!\n3. Компаниянгизнинг ҳалокати муқаррар\nБаъзида биз қўлимиздан келган барчасини қиламиз, лекин барибир вазият яхши томонга ўзгармайди. Агар сиз компаниянинг инқирози муқаррар эканини аниқ англаётган бўлсангиз, у билан биргаликда чўкишга ҳожат йўқ. Инқирозни кутиб ўтирманг – ҳозирданоқ янги иш излашга киришинг, сабаби резюмеда ҳозирда мавжуд бўлмаган иш жойини кўрсатишга тўғри келмасин.\n4. Сизга ҳамкасбларингиз умуман ёқмайди\nҲамкасбларингиз ва раҳбарингиз – бу ҳаётингизнинг аксари қисмини биргаликда ўтказадиган инсонлардир. Агар сиз уйқуга, транспорт, дўконларга боришга ажратадиган вақтни ҳисобга олмайдиган бўлсак, моҳиятан улар деярли ҳамма вақт сизнинг ёнингизда бўладилар. Хусусан, сизнинг парвозингиз ва қулашингиз, ютуқ ва муваффақиятсизликларингиз давомида ҳам. Улар сизни меҳнат таътилидан қайтишингиз ёки касал бўлганингизда тезроқ тузалиб чиқишингизни интизорлик билан кутсалар керак. Шундай экан, ходимлари сизга маъқул бўлмаган компанияда қолиш зарурати йўқ.\nГарчи сиз ўз бажараётган ишингизни яхши кўрсангизда, ҳамкасблар билан соғлом алоқа мавжуд бўлмаса, эртами-кечми бу сизнинг фаолиятингизга салбий таъсир кўрсатмай қолмайди.\nҚандай инсонлар билан мулоқот қилиш сизга ҳузур бахш этиши ҳақида ўйлаб кўринг. Ва, албатта, улар ишлайдиган ерга йўл олинг. Мана шу сизга кўпроқ қувонч бахш этади.\n5. Раҳбарингиз фақат тепага қарайди\nКўп ҳолларда бошлиқ янада юқорироқ лавозимга кўтарилиши тўғрисида қайғурганда, ўзидан юқорида турувчи раҳбариятга алоҳида эътибор қаратади ва бунда ўз қўли остидагиларни етарли даражада қўллаб-қувватламайди. Бундай ҳолатлар кам эмас. Бироқ, бундай сиёсат ижобий натижаларга олиб келмайди. Жамоадаги иш самарадорлиги умумий иш якунида ҳар бир одамнинг манфаатдор бўлишини назарда тутади. Бошлиқ фақат ўзи учун қайғураётганини сезяпсизми? Ўзингизни алдаманг – бу ерда сиз муваффақият қозона олмайсиз.\n6. Руҳий изтироб чексангиз\nБугунги кунда кўп сонли инсонлар доимий хавотир ва ҳаттоки саросима ҳисси уларни тарк этмаётганидан арз қилмоқдалар. Балки сиз ҳам уларнинг биридирсиз? Унда мақоланинг мана шу бандига алоҳида эътибор қаратинг. Агар ваҳима сизнинг доимий ҳамроҳингизга айланган бўлса, гарчи бир қарашда, ҳеч қандай ғайритабиий нарса юз бермаётгандек туюлса-да, бунинг сабаби йўқ деб ўйлаш хато бўлади. Тўғрироғи, бунинг сабаби сиз учун оддий ва кундалик ҳаётингизнинг муайян қисмига айланган – айнан ишингизда яширинган бўлиши ҳам мумкин.\nТўғри, тинчлантирувчи воситаларни қўллаш ёрдам бериши ҳам мумкин (шубҳасиз, сиз буни қўллаб кўрган бўлсангиз керак). Бироқ бу воситалар фақат белгилар билан курашади. Агар сизнинг нотинчлигингиз эрталабдан бошланса, кеч бўлганда эса сиз паноҳ топадиган жойга (уй, спортзал ёки кафе) яшириниш умидида офисдан отилиб чиқиб кетадиган бўлсангиз – бу бошқа иш жойи излашингиз кераклигининг аниқ белгиси.\n7. Тез-тез касалга чалинадиган бўлиб қолдингиз\nБаъзи ҳолатларда стресс (руҳий изтироб) янада аянчлироқ оқибатларни келтириб чиқариши: ўзини ёмон ҳис қилиш одатий ҳолга айланиши, сурункали касалликлар юзага келиши мумкин. Бироқ, ёмонлашиб бораётган экологияга айб ағдаришдан ва “қарилик хурсандчилик келтирмаслиги” ҳақида гапиришдан аввал, бир ўйлаб кўрсангиз бўларди, ҳақиқатан ҳам сиз яхши овқатланмаётибсизми ёки кам дам оляпсизми? Агар шундай бўлса – буни ўзгартиришга бир ҳаракат қилиб кўрингчи. Аммо, сиз ёшлигингизда заиф бўлмаган ва ҳозирда соғлом турмуш кечираётган бўлсангиз, дўстларингиз эса, гарчи уларнинг барчаси ҳам соғлом турмуш тарзи қоидаларига тўлиқ риоя этмаса-да, кучларини сақлаб қолишга муваффақ бўлаётган бўлсалар, у ҳолда сиздан тутган йўлингизни тубдан ўзгартириш талаб этилади. Бу сафар ўзингизни эмас, балки атрофингизни ўзгартиришга ҳаракат қилинг ва буни иш жойингиздан бошланг.\n8. Сиз ўз компаниянгиз ғояларига қўшилмайсиз\nАгар сиз компания буткул бошқача фаолият юритиши керак деган фикрда бўлсангиз, раҳбарият билан ягона мақсад сари интилиш жуда қийин бўлади.\nАгар сизга ишда ҳукмрон бўлган корпоратив руҳият, ахлоқий тамойиллар ва этик нормалар умуман яқин бўлмаса, сиз буни бекитишга қанчалар ҳаракат қилманг, “жамоа” сизни қабул қилмайди.\nСиз барча нарса қандай йўлга қўйилиши кераклиги тўғрисида ўз фикрингизга эга бўлиш ҳуқуқига тўлақонли эгадирсиз. Бироқ уни мавжуд тартиб-қоидаларга тажовузкорона қарши қўйиш керак эмас. Бошқаларга ўзгача бўлишга, ўзингизга эса –ўзлигингизни сақлашга имкон беринг. Ва ўзингизга монанд инсонлар орасидан иш топинг.\n9. Агар сиз мувозанатга кела олмасангиз\nСиз доим иш билан оила ўртасида саргардонсиз ва бунда на у ерда, ва на бу ерда бирор нарсага улгурмаётганингизни сезасиз. Оилангиз билан кўпроқ вақт ўтказадиган бўлсангиз, раҳбарият берган топшириқни ўз вақтида бажаришга улгурмайсиз. Ишда ушланиб қоладиган бўлсангиз эса, яқинларингиз учун муҳим бўлган тадбирларда иштирок эта олмайсиз. Сизда “иш-шахсий ҳаёт” мувозанатига доир муаммолар борга ўхшайди. Чуқур нафас олинг ва тўғри қарор қабул қилинг: энг мақбули ўзингизни бошқа лавозимда синаб кўринг. Бу қарор раҳбарингиз ёки қариндошларингизники эмас, балки ўзингиздан чиққани янада яхши.\n10. Ишингиз унумдорлиги тушиб кетган\nГарчи сиз олдингизга қўйилган вазифалар ечимини топаётган бўлсангизда, бироқ иш унумдорлигингиз аввалгидек бўлмаса, демак, бирор нарсани алмаштириш керак бўлади. Иш унумдорлигини яхшилаш бўйича ҳар хил маслаҳатларни топиш қийин эмас. Бироқ, бундай ўз-ўзини ривожлантириш, рағбатлантириш ва шахсий ўсиш бўйича барча ғояларга ўралашиб қолманг – чегарани билинг ва мақсадларингиз ҳақида унутманг. Агар сиз бизнес-тренер бўлишни режалаштирмаётган бўлсангиз, у ҳолда бошқа томонга қарашингиз талаб этилади. Яъни айнан – ўз касбий қизиқишларингиз соҳасига. Балки буткул бошқа лавозим ёки бошқа компанияда.\n11. Сизнинг қобилиятларингиздан фойдаланишмаса\nМансабингизни кўтаришдан рад жавоб олаётганингиз биринчи марта эмас, анча мураккаб вазифаларни ўз зиммангизга олишга ҳаракатларингиз ҳам муваффақият қозонмаётибди. Афтидан, раҳбарларингиз сиз компанияга янада кўпроқ фойда келтиришингизни тан олишни истамаётибди. Нафсониятингизга тегишларига йўл қўйманг. Истеъдодингизни қўллашга яшил чироқ ёқадиган бошқа жойни топишга ҳаракат қилиб кўринг.\n12. Мажбуриятларингиз ортиб бормоқда, маошингиз эса йўқ\nИшнинг бу каби кечишининг турли сабаблари бўлиши мумкин, бироқ ҳар қандай шароитда ҳам буни оддий ҳолат деб қабул қилмаслик керак. Агар компаниядаги қисқартириш сизнинг зиммангизга икки баробар кўп вазифа юклатилишига олиб келган бўлса-ю, иш ҳақингиз мутаносиб равишда оширилмаган бўлса, демак, менежмент оқилона сиёсат олиб бормаётган экан.\nҲаттоки сизга ўсиш ваъда қилинаётган бўлса ҳам, байрам қилишдан аввал маошингиз мутаносиб равишда оширилишига ишонч ҳосил қилинг.\nМанманликка берилманг ва лавозим кетидан қувманг. Агар сизнинг фикрингизча, меҳнатингиз қадрига етишмаётган бўлишса – бошқа иш топинг!\n13. Агар фикрларингизни тинглашмаса\nСизнинг таклифларингизни етарли даражада қадрлашмаса, ғояларингиздан эса хира пашшадан қочгандек, ўзларини олиб қочсаларчи? Бу салбий ҳолат. Албатта, дарҳол бўшаш учун ариза ёзиш шартмас, агар бу бир-икки марта такрорланган бўлса. Балки, ўз фикрларингизни билдириш шаклини ўзгартиришга ҳаракат қилиб кўрарсиз. Бироқ, кетма-кет ҳеч бир изоҳларсиз сизнинг фикрингизни эътиборга олмасликда давом этар эканлар, ўзингиздан ҳам, ўзгалардан ҳам умидсизликка тушмасдан – янги ишни излаш керак бўлади.\n14. Агар сизга раҳмат айтишмаса\nАгар аксинча, сизнинг таклифларингиздан баралла фойдаланишса, компаниянинг муваффақиятли қарорлари кўп жиҳатдан сизнинг ғояларингиз негизида қурилган бўлса-ю, бироқ ҳеч ким сизга раҳмат этмаса – бу носоғлом муҳит саналади. Эҳтимол, раҳбарларнинг ташаккури тўловлар суммасида ўз ифодасини топар. Бундай ҳолатда шахсий ютуқларингизни моддий баҳолашнинг ўзи сизга етарли бўладими ёки аксинча, ўзингиз учун аниқлаб олинг. Агар йўқ десангиз ёки ундан ҳам ёмони, сизнинг ғояларингизни бошқа биров безбетларча ўзлаштириб олса, у ҳолда сиз ишдан бўшаб кетиш ҳуқуқига эгасиз ва сизга чин дилдан миннатдор бўладиган ишни топишингиз керак бўлади.\n15. Сиз стагнация (турғунлик)дасиз\nЗерикяпсизми? Ишингизда ҳар кун бир хилдаги вазифаларни бажарасиз ва ҳеч бир янгиликка ўрганмайсиз. Фикримизча, сиз бу ўрнингиздан аллақачонлар ўсиб чиққансиз.\nМазкур саволга жавоб беринг: касбий жиҳатдан сиз бу ерда ривож топаётибсизми?\nАгар бу компанияда ривожланиш учун имкониятлар бўлмаса, сиз яна олға ҳаракат қилишингиз ва бошқа иш топишингиз талаб этилади.\n16. Сизни танқид қилишади\nИш давомида ҳар қандай вазиятда ишингизни танқид қилиш учун асос бўлади. Агар бошлиқ шахсиятга тегишга ўтса ва сизни ноўрин салбий баҳоларга кўмиб ташласа – бу энди унинг ахлоқи ва тарбияси муаммоларидир. Агар сиз бундай муносабат мақомини нисбатан маҳсулдорига ўзгартиришга муваффақ бўла олмасангиз, хафа бўлманг, қўполлик қилманг – яхшиси ўзингизга бошқа жой қидиринг, ўзини босиб олган раҳбар қўл остига ишга ўтинг.\n17. Сизни ҳақорат қилсалар\nАгар ҳамкасбларингиз томонидан сизни ҳақоратлашса, бунга мутлақ йўл қўйиб бўлмайди. Сиз қўрқитиш, жинсий зўравонлик ёки бошқа ҳар қандай тажовузкорона ҳаракатлар қурбонига айланган бўлсангиз, ёки сизни молиявий масалаларда алдашмоқдами ёки берган ваъдаларини бажармаётибдиларми, дарҳол ишдан бўшанг!\n18. Бўшаш ҳақида ўзингизга ваъда бергансиз\nКўпчилик ўзига ва яқинларига иш жойини ўзгартириши ҳақида ваъда беради. Бироқ иш унгача етиб бормайди. Ҳар сафар сиз “сизга янги тош отиш”ларини кутиб ўтирасиз ва бу орқали ҳеч бир чора кўрмасликлигингиз билан ўзингизни оқлайсиз. Ҳар қандай вазиятда яхшиликни кўра билиш – тинчлантириш йўлидир. Бироқ у ҳар доим ҳам тараққиёт йўли бўла олмайди.\nЎзингизни алдаманг – муваффақиятли фаолият ва бахтли ҳаёт қуриш учун фаол ҳаракатларни амалга оширинг.\n19. Сиз раҳбарлик лавозими ҳақида орзу қилмайсиз\nАстойдил меҳнат қиласизми ва раҳбарият топширган барча вазифаларни бажарасизми? Ўзингизни ҳеч бошлиқ ўрнида кўришни ҳеч орзу қилганмисиз? Агар йўқ бўлса, демак сиз ўз ўрнингизни топа олмагансиз. Тўғри ҳамма ҳам бошлиқ ва директор бўла олмайди, бироқ лойиҳа раҳбари бўлиш – иш жойида табиий ўсишдир. Агар сиз яқин йиллар ичида ўзингизни бундай лавозимда кўра олмасангиз, фаолиятингизни ўзгартириш ҳақида ўйлаб кўриш вақти етибди.\n20. Сиз келажак ҳақида ўйлашдан чўчийсиз\nАгар сиз эртадан кейинги кунга ёки келаётган дам олиш кунларига умуман назар ташлаш истагида бўлмасангиз, демак, сиз ботиб қолибсиз.\nБундай вазиятда иш жойини ўзгартириш биринчи даражали вазифа ҳисобланади. Бундай қарор қабул қилиш осон эмас, ахир сиз баҳоналарнинг бутун бир рўйхатини тузиб қўйганингизга анча вақт бўлган. Биринчи навбатда, иш фаолиятингизда сизни муваффақият кутмаётгани сабабларини бир бошдан қоғозга туширинг. Қоғозни ғижимлаб ташлаб юборинг!\nБолаликдаги орзуларингизни эсланг, маҳоратларингизни ва яна нималарни ўрганиш истагидасиз, барчасини қоғозга ёзинг. Туташув нуқтасини топинг ва ҳаётингизни яхшилаш йўналишида ҳаракат қилишни бошланг.\n07/05/2020 22:44:27 21 0 Манба: lifehacker.ru


Роналдо Капеллонинг танқидига жавоб қайтарди\n19:55 / 30.12.2015\n"Реал" жамоасининг собиқ ҳужумчиси Роналдо бироз олдинроқ италиялик мутахассис Фабио Капелло томонидан ўзи ҳақида билдирилган танқидий фикрларни эътиборсиз қолдиришни истамади.\nБундан олдинроқ, Фабио Капелло "Сўйлоқтиш" лақаби билан танилган ушбу собиқ футболчини ўз вақтида "Реал" жамоасининг ички муҳитига салбий таъсир кўрсатганини таъкидлаб ўтганди. У Роналдо кетгач, "Реал"нинг ишлари яхшилана бошлагани ҳақида айтганди.\n2006 йилда Роналдо Мадридни тарк этиб, "Милан"га ўтгач, "Реал" Капелло бошқарувида Испания чемпиони бўлганди.\nРоналдо эса унга жавобан, бу мураббий ўтган асрнинг 90-йилларидаги услубларни жамоага сингдирмоқчи бўлганини, шунинг учун икки томон келиша олмаганини айтган.\n"Капелло ўз вақтида кучли мураббий эди. У 90-йилларда энг яхшилардан бири бўлган. Лекин у "Реал"га келиб эскирган усулларни қўлламоқчи бўлди. У футболчиларда ўйинга иштиёқ уйғота олмасди. Афсус, у ўз усулларига содиқ қолди ва 2007 йилдан кейин биронта жамоа билан ютуқларга эриша олмади", дея футболчининг сўзларидан иқтибос келтиради Folha нашри.\nКапелло: Роналдо кетгач, «Реал»нинг ишлари яхшилана бошлаганди


Каримов ишсизлик масаласини тан олгани кимда қандай фикр уйғотмоқда? - BBC Uzbek - Forum\nСўнгги янгиланиш 26 январ 2013 - 15:08 GMT\nБи-би-си Ўзбек Хизмати вебсаҳифасидаги Каримов ишсизлик масаласини тани олгани ҳақидаги бу ерга босинг мақола Одноклассники ижтимоий тармоғидаги ўқувчилар орасида қизғин баҳсу мунозараларга сабаб бўлган.\n"Сизларга битта ҳақиқат Ўзбекистоннинг 60% аҳолиси Ўзбекистондан ташқарида юришибди, Ўзбекистонда қандай ҳам ишларди", деб ёзган Баҳром исмли Одноклассники фойдаланувчиси.\nАҳмад Шоймардонов эса, бу рақамга эътироз билдирган: "60% эмасу, лекин 20% фуқаро чет элда".\nАйтиш жоиз, ўзбекистонликларнинг қанчаси хорижда ишлаб юргани ҳақида расмий рақамлар йўқ, бу Би-би-сининг баҳсга сабаб бўлган мақоласида ҳам айтиб ўтилган.\nАммо, масалан, Россия Федерал муҳожирлик хизмати 2009 йилда берган рақамга кўра, ушбу рақам 2 миллионга яқин. Аслида эса, бундан ҳам кўпроқ, деб ишонилади.\nФеруза исмли ўқувчимиз: "Ишлайдиган одам Ўзбекистонда ҳам ишласа бўлади. Кўпчилик ишёқмас ва танбалга айланган", деб ёзган.\nХушнудбекнинг ҳам фикри шунга яқинроқ: "Инсон қаерда бўлса ҳам ўз ишини топиш керак, ким бўлишдан қатъий назар, хоҳ шоҳ бўлсин, хоҳ гадой", дейди у.\nАҳмад Шоймардонов: "Шу йилниг бошида янги қарор чиқарибди: ўзбек фуқаролари, чет элда юрганлар ўз юртига қайтгач, 5-8 йилгача қамоқ жазоси берилади, шу ростми?" деб сўраган.\nАммо, Би-би-си Ўзбек Хизмати бу тартиб ҳақида ҳеч эшитгани йўқ.\nЯна Феруза ишсизлик муаммоси фақат Ўзбекистонга хос эмаслигини ёзган: "Чет элда ҳам ишсизлар жуда кўп", дейди у.\n"Ман ўзим бормаганман чет элга ишлашга. Боргилик ҳам қилмасину, лекин бегона жойда нон топиш ҳам ўғил болага эмас", дебди яна бир Одноклассники фойдаланувчиси.\n"Барибир ўз юртинг яхши", деб ёзган Хушнудбек исмли Одноклассникидаги ББСЎЗБЕК саҳифасидаги дўстимиз.\nАммо, унга Адҳам Шаймардонов исмли ўқувчимиз: "Тўғри, лекин ҳозирги вақтда Ўзбекистондаги ишчиларга иш йўғу, чет элдаги фуқаролар қайтишса, нима бўлади?" қабилида жавоб қайтарган.\nФорс Шахзода исмли Одноклассники фойдаланувчиси:"Чет элда ишламаслик учун ўқиш керак", деб ёзса, Исломбек исмли яна бир фойдаланувчи: "Ўқишга пули йўқлар ўқишим керак, деб чет элда ишлаяпти-ку", дея жавоб берган.\nХуллас, ишсизлик мавзуси Одноклассникидаги ўқувчиларимиз орасида қизғин баҳсу мунозараларга сабаб бўлган. Баҳслар ҳануз давом этмоқда.\nМеҳнат муҳожирларига муносабатни яхшилаш йўллари нимада?\nКоинотнинг сирини аниқлаш ҳаракатига қандай қарайсиз?\nЎзбекистонда диний эркинлик қай аҳволда?